02015A1201(01) — HU — 26.07.2017 — 001.001

Ez a dokumentum kizárólag tájékoztató jellegű és nem vált ki joghatást. Az EU intézményei semmiféle felelősséget nem vállalnak a tartalmáért. A jogi aktusoknak – ideértve azok bevezető hivatkozásait és preambulumbekezdéseit is – az Európai Unió Hivatalos Lapjában közzétett és az EUR-Lex portálon megtalálható változatai tekintendők hitelesnek. Az említett hivatalos szövegváltozatok közvetlenül elérhetők az ebben a dokumentumban elhelyezett linkeken keresztül

Módosította:





Helyesbítette:









▼B

JEGYZŐKÖNYV

az Európai Közösség és a Mauritániai Iszlám Köztársaság közötti halászati partnerségi megállapodással előírt halászati lehetőségek és pénzügyi hozzájárulás négyéves időszakra történő megállapításáról







1. cikk

Alkalmazási időszak és halászati lehetőségek

1. A jegyzőkönyv ideiglenes alkalmazásának kezdőnapjától számított négyéves (4 év) időszakra vonatkozóan a megállapodás 5. és 6. cikke alapján nyújtott halászati lehetőségek az e jegyzőkönyvhöz csatolt táblázatban kerülnek megállapításra az e jegyzőkönyv 1. mellékletében szereplő adatlapokon rögzített feltételekkel.

2. A külföldi flották akkor férhetnek hozzá a mauritániai halászati övezetek halászati erőforrásaihoz, ha rendelkezésre áll az ENSZ Tengerjogi Egyezményének ( 1 ) 62. cikkében meghatározott állománytöbblet, valamint figyelembe vették a mauritániai nemzeti flották halászati kapacitását.

3. A mauritániai jogszabályoknak megfelelően a gazdálkodás és a fenntartható fejlődés tekintetében elérendő célokat, illetve a teljes kifogható mennyiséget minden egyes halászati tevékenység vonatkozásában a mauritániai állam állapítja meg az oceanográfiai kutatásért felelős mauritániai szervezet és az illetékes regionális halászati gazdálkodási szervezetek szakvéleménye alapján.

4. E jegyzőkönyv garantálja, hogy a mauritániai halászati övezetben halászható állománytöbblethez való hozzáférés tekintetében az uniós flották elsőbbséget élveznek. Az uniós flottáknak odaítélt – a jegyzőkönyv 1. mellékletében rögzített – halászati lehetőségek a rendelkezésre álló állománytöbbletből származnak; e halászati lehetőségek kiaknázása elsőbbséget élvez a más külföldi flottáknak a mauritániai halászati övezetben folytatott halászat céljára kiosztott halászati lehetőségek kiaknázásával szemben.

5. Az állományvédelmi intézkedések, az erőforrások fejlesztésére és kezelésére vonatkozó intézkedések csakúgy, mint a halászati engedélyek odaítélésével összefüggésben meghatározott pénzügyi szabályok, díjak, az állami pénzügyi hozzájárulás és egyéb jogosultságok, amelyeket az egyes halászati tevékenységek vonatkozásában e jegyzőkönyv 1. melléklete ismertet, a mauritániai halászati övezetekben tevékenységet folytató valamennyi külföldi ipari flottára alkalmazandók, mégpedig az uniós flottára is érvényes technikai feltételekhez hasonló feltételekkel.

6. Mauritánia vállalja, hogy nyilvánosságra hoz minden olyan állami vagy magánmegállapodást, amely a külföldi hajóknak hozzáférést biztosít Mauritánia kizárólagos gazdasági övezetéhez, beleértve a megállapodások alábbi részleteit: — a megállapodásban részes államok és egyéb jogalanyok, — a megállapodás alkalmazásának időszaka vagy időszakai, — a hajók száma és az engedélyezett halászeszközök típusai, — a halászható fajok vagy állományok, beleértve minden fogási korlátozást, — az előírt bejelentési, nyomonkövetési, ellenőrzési és felügyeleti intézkedések, — az írásbeli megállapodás egy másolata.

7. A 4. és 5. bekezdés alkalmazásában Mauritánia az Európai Uniónak minden évben részletes jelentést küld, amelyben halászati kategóriánként feltünteti a más harmadik országok lobogója alatt közlekedő hajók számára kiadott halászati engedélyek számát, az engedélyezett kifogható mennyiségeket, a ténylegesen kifogott mennyiségeket, valamint az e hajók tekintetében a mauritániai halászati övezethez való hozzáférésre irányadó pénzügyi és műszaki feltételeket. E jelentést a vegyes bizottság megvizsgálja, és a jelentés a 4. cikkben előírt Közös Független Tudományos Bizottságnak is rendelkezésre bocsátható.

8. A megállapodás 6. cikke alapján az Európai Unió valamely tagállamának lobogója alatt közlekedő hajók csak az e jegyzőkönyv alapján kiállított halászati engedély birtokában és kizárólag a jegyzőkönyv 1. mellékletében ismertetett szabályok szerint folytathatnak halászati tevékenységet a mauritániai halászati övezetben.

9. A két fél betartja az Atlanti Tonhal Védelmére Létrehozott Nemzetközi Bizottság (ICCAT) ajánlásait és határozatait, valamint a szóban forgó szervezet éves ülései előtt konzultál egymással.

2. cikk

Az erőforrásokhoz való hozzáférésre vonatkozó pénzügyi hozzájárulás

▼M1

1. Az uniós hajók mauritániai halászati övezethez való hozzáféréséért a megállapodás 7. cikke értelmében fizetendő pénzügyi hozzájárulás összege ötvenhét millió ötszázezer (57 500 000 ) EUR. E bekezdést e jegyzőkönyv 5–10. és 16. cikkére is figyelemmel kell alkalmazni.

▼B

2. Az uniós hajók mauritániai halászati övezethez való hozzáférését lehetővé tévő, 1. bekezdés szerinti pénzügyi hozzájárulás kifizetését az Európai Unió a jegyzőkönyv alkalmazásának első évében legkésőbb három (3) hónappal az ideiglenes alkalmazás kezdőnapját követően, az azt követő években pedig legkésőbb a jegyzőkönyv ideiglenes alkalmazása megkezdésének évfordulóján teljesíti. Az uniós hajók által a mauritániai halászati övezetben végzett halászati tevékenységek csak az ideiglenes alkalmazás kezdőnapján kezdhetők meg.

▼M1

3. A teljes kifogható mennyiségek (1., 2., 2a., 3., 6., 7. és 8. kategória) és a referenciamennyiségek (4. és 5. kategória) az e jegyzőkönyv 1. mellékletében szereplő adatlapokon kerülnek meghatározásra. E mennyiségeket az adott, január 1-jétől december 31-ig tartó naptári év alapján kell meghatározni. Amennyiben a jegyzőkönyv alkalmazásának első és utolsó időszaka nem esik egybe a naptári évvel, a teljes kifogható mennyiségeket időarányosan kell meghatározni, halászati kategóriánként figyelembe véve az év folyamán ejtett fogások eloszlását.

▼B

4. A 4. és 5. kategória (referenciamennyiség), valamint a 6. kategóriát érintő teljes kifogható mennyiségekre alkalmazandó különös rendelkezések kivételével az uniós halászhajók által a mauritániai halászati övezetben ejtett összes fogás nem haladhatja meg a teljes kifogható mennyiséget. Túllépés esetén az európai uniós jogszabályokban a kvótacsökkentésre vonatkozóan előírt szabályok alkalmazandók.

5. A 3. bekezdés alkalmazásában Mauritánia és az Európai Unió a fent említett teljes kifogható mennyiségek megfelelő kezelése érdekében közösen nyomon követik az uniós hajók mauritániai halászati övezetben folytatott tevékenységét. E nyomon követés során Mauritánia és az Európai Unió értesítik egymást, amint a mauritániai halászati övezetben tartózkodó uniós hajók fogásai a megfelelő halászati kategóriában elérik a teljes kifogható mennyiség 80 %-át. Az Európai Unió erről tájékoztatja a tagállamokat.

6. Amint a fogások mennyisége eléri a vonatkozó teljes kifogható mennyiség 80 %-át, Mauritánia és az Európai Unió havi szinten nyomon követik az uniós halászhajók által ejtett fogások mennyiségét. E nyomon követést napi szinten kell végezni, amint bevezetésre kerül az e jegyzőkönyv 1. melléklete IV. fejezetének 4. bekezdése szerinti elektronikus jelentéstételi rendszer (ERS). A vonatkozó teljes kifogható mennyiség elérésekor Mauritánia és az Európai Unió értesítik egymást. Az Európai Unió erről a halászati tevékenységek leállítása érdekében tájékoztatja a tagállamokat.

▼M1

7. Amennyiben a 4. és 5. halászati kategória vonatkozásában az uniós tonhalhalászhajók által a mauritániai halászati övezetben ejtett fogások mennyisége meghaladja az egyes kategóriák tekintetében előírt referenciamennyiséget, az ötvenhét millió ötszázezer (57 500 000 ) EUR összegű pénzügyi hozzájárulás minden egyes további kifogott tonna után emelkedik az adott évben a vonatkozó adatlapokon rögzített díj mértékének megfelelően. Az Európai Unió által a túllépés címén fizetendő összeg azonban nem haladhatja meg a vonatkozó referenciamennyiség kétszeresének megfelelő összeget. Ha az uniós hajók által kifogott mennyiségek meghaladják a megfelelő referenciamennyiség kétszeresét, az e határértéket meghaladó mennyiségért járó összeget a következő évben kell kifizetni.

▼B

8. Az e cikk 1. bekezdésében említett pénzügyi hozzájárulást a Mauritániai Központi Banknál nyitott államkincstári számlára kell utalni. A számla banki adatait a mauritániai hatóságok évente, a kifizetés határideje előtt hat (6) hónappal közlik az Európai Unióval.

3. cikk

A fenntartható halászat előmozdítását célzó pénzügyi támogatás

1. Cél, összeg és szabályok

1.1. A két fél közötti stratégiai partnerség megerősítése érdekében, valamint a 2. cikk 1. bekezdése szerinti pénzügyi hozzájáruláson túlmenően a jegyzőkönyv alkalmazásának időtartamára egy, a fenntartható halászat előmozdítására irányuló, összesen tizenhat millió ötszázezer (16,5 millió) EUR összegű pénzügyi támogatásról is rendelkezik.

1.2. Az 1.1. bekezdés szerinti pénzügyi támogatás az uniós hajók mauritániai halászati övezethez való hozzáférésétől függetlenül megítélt hivatalos fejlesztési segély, amely hozzájárul egyrészt a halászati ágazat fenntartható fejlesztésére irányuló nemzeti ágazati stratégiák végrehajtásához, másrészt a védett tengeri és tengerparti területek környezetének megóvásához csakúgy, mint a szegénység elleni küzdelmet célzó hatályos stratégiai keret megszilárdításához.

1.3. Az 1. bekezdés szerinti pénzügyi támogatást az Európai Unió részletekben utalja. A részletek kifizetésére vonatkozó határozatot annak függvényében kell meghozni, hogy sikerült-e elérni a vegyes bizottság keretében a megállapodás 7. cikkének (2) bekezdése és 10. cikke (1) bekezdésének b) pontja szerint közösen meghatározott és értékelt célokat. A végrehajtás gyakorlati szabályai e cikk 2. és 3. bekezdésének és e jegyzőkönyv 2. mellékletének megfelelően kerültek meghatározásra. E gyakorlati szabályokat a vegyes bizottság adott esetben pontosíthatja vagy felülvizsgálhatja.

1.4. Az 1.1. bekezdés szerinti pénzügyi támogatást közösen meghatározott konkrét projektekre és tevékenységekre kell fordítani. Nem használható fel a kedvezményezettek működési költségeinek fedezésére, kivéve a 2.2 alpontban említett, a végrehajtó egység működésére szánt és a 2.3 alpont szerinti, külső ellenőrzésre szánt pénzügyi kereteket.

2. A végrehajtás feltételei

2.1. Az ágazati támogatást egy végrehajtó egység hajtja végre, amely a vegyes bizottság határozatainak végrehajtásáért felel. A végrehajtó egység tagjait a halászati miniszter jelöl ki, és az egység az ő irányítása alatt dolgozik.

2.2. A 2.1. bekezdés szerinti végrehajtó egységet egy külön az ágazati támogatás céljára szánt keretből kell finanszírozni; a finanszírozás éves összegét a vegyes bizottság határozza meg. Az e jegyzőkönyv 8., 9. és 10. cikkében foglalt rendelkezések sérelme nélkül ezt a keretet az európai fél a végrehajtó egység zavartalan és meghatározott időre szóló működésének biztosítására évente utalja, függetlenül az ágazati támogatás többi részétől, amelynek folyósítása az e cikkben és a 2. mellékletben foglalt rendelkezések betartásához van kötve.

2.3. A végrehajtó egység összetételét és a működésére irányadó szabályokat a vegyes bizottságnak kell jóváhagynia. A végrehajtó egység az Európai Unió pénzgazdálkodásra vonatkozó szabályozási keretével összhangban álló normák szerint biztosítja az ágazati támogatás végrehajtását, különös tekintettel a közbeszerzési szerződések és támogatások odaítélésére. A szóban forgó egység működését évente egy, az ágazati támogatásból finanszírozott külső ellenőrzésnek kell alávetni.

2.4. A végrehajtó egység választja ki az ágazati támogatás általi finanszírozásra alkalmas projekteket és tevékenységeket, valamint az e projektek irányítására alkalmas struktúrákat. A végrehajtó egység a 2. melléklet 4. bekezdésének megfelelően elkészíti az ágazati támogatás többéves programozását, amelyet jóváhagyásra benyújt a vegyes bizottságnak. A többéves programozást a tevékenységeket és a projekteket részletesen ismertető éves programozás szerinti bontásban kell megadni, és azt be kell nyújtani a miniszternek, majd a vegyes bizottság keretében jóvá kell hagyni, mielőtt a megfelelő ágazati támogatás részleteit – a rendelkezésre álló források korlátain belül – átutalják a mauritániai fél részére.

2.5. A végrehajtó egység a kedvezményezettekkel – felügyeleti hatáskörüktől függetlenül – koordinálja a végrehajtást, és ellenőrzi az intézkedések és projektek megfelelő megvalósítását. A végrehajtó egység valamennyi, pénzügyi vonatkozású intézkedéséhez elengedhetetlen a miniszter előzetes jóváhagyása, amelyet a miniszter az Európai Unió által kijelölt képviselő és adott esetben az illetékes felügyeleti hatóság véleménye alapján ad meg. Jóváhagyás hiányában a végrehajtó egységnek módosítania kell a határozatra vonatkozó javaslatát, mielőtt azt jóváhagyásra újra benyújtaná a miniszternek.

2.6. A végrehajtó egységnek az e támogatás keretében finanszírozott projektek esetében közzétételük és aláírásuk után legkésőbb 48 órával el kell juttatnia a miniszternek az ajánlati felhívásokat, az odaítélő bizottságok üléseinek jegyzőkönyveit és az aláírt szerződéseket.

2.7. Valamely projekt végrehajtása során a finanszírozott intézkedések, az iránymutatások, a célok, a kritériumok és az értékelési mutatók bármilyen módosítását a miniszter kezdeményezheti, és azokat a feleknek a vegyes bizottság keretében jóvá kell hagyniuk. Ez a jóváhagyás elengedhetetlen ahhoz, hogy az Európai Unió átutalja a szóban forgó módosítás után esedékes részletet.

2.8. A végrehajtó egység a miniszterrel egyetértésben javasolhatja a műszaki és pénzügyi partnereknek, hogy pénzügyileg vagy műszakilag járuljanak hozzá a projektek megvalósításához, mielőtt azokat a vegyes bizottság jóváhagyná. A projektek megvalósításával a vegyes bizottság – a szabályok közös meghatározását követően – egy vagy több műszaki és pénzügyi partner is megbízhat.

3. Nyomon követés és láthatóság

3.1. Az ágazati támogatás végrehajtásának ellenőrzése céljából havonta ülést kell tartani a végrehajtó egység, a miniszter képviselőjének és az Európai Unió által kijelölt képviselő részvételével. Ezen az ülésen a végrehajtó egység egy jelentést terjeszt elő, amelyet az ülés résztvevőinek jóvá kell hagyniuk, majd a jóváhagyás után továbbítani kell a vegyes bizottságnak.

3.2. A végrehajtó egység minden év december 31. napja előtt a 2. mellékletben szereplő mintának megfelelően részletes végrehajtási jelentést nyújt be a vegyes bizottságnak. Benyújtását követően a jelentést mindkét félnek el kell fogadnia a vegyes bizottság keretében.

3.3. Ezen túlmenően a végrehajtó egység minden egyes, az e jegyzőkönyv által előírt ágazati támogatás keretében végrehajtott intézkedés és projekt vonatkozásában zárójelentést nyújt be a vegyes bizottságnak, amelyben ismerteti várható gazdasági és társadalmi hatásaikat, különös tekintettel a halászati erőforrásokra, a foglalkoztatásra és a beruházásokra gyakorolt hatásaikra. A jelentést mindkét félnek el kell fogadnia a projekt tevékenységeinek befejeződését követő első vegyes bizottsági ülésen.

3.4. Ezenkívül a végrehajtó egység a jegyzőkönyv lejárta előtt zárójelentést nyújt be a vegyes bizottságnak az e jegyzőkönyv által előírt ágazati támogatás keretében megvalósított ágazati támogatás egészének végrehajtásáról; e zárójelentésben szerepeltetni kell a 3.2. és 3.3. bekezdésben említett elemeket.

3.5. Az ágazati támogatás végrehajtását a két fél szükség esetén e jegyzőkönyv lejárta után, valamint adott esetben a felfüggesztési időszakokban is nyomon követi az e jegyzőkönyvben előírt szabályok szerint.

3.6. Mauritánia és az Európai Unió közösen – szükség esetén a végrehajtó egység operatív támogatásával – gondoskodik a 2008–2012-es, a 2013–2014-es és az e jegyzőkönyvben előírt ágazati támogatással finanszírozott intézkedések láthatóságáról.

3.7. A két fél évente egyszer felkéri a támogatás fő intézményi és nem intézményi kedvezményezettjeit, hogy vegyenek részt egy, az ágazati támogatás által finanszírozott intézkedések ismertetésével és programozásával kapcsolatos műhelytalálkozón.

3.8. A 3.2., 3.3. és 3.4. bekezdésben említett jelentések, valamint a 3.7. bekezdésben említett műhelytalálkozó megtartása elengedhetetlen feltétele annak, hogy az Európai Unió átutalja az 1. bekezdésben említett pénzügyi támogatás további részleteit.

3.9. A 2.2. alpontban említett, a végrehajtó egység működésének fedezésére szánt keret kivételével az e jegyzőkönyv szerinti pénzügyi támogatás csak akkor vehető igénybe, ha a 2013–2014-es pénzügyi támogatás fennmaradó összegét (amely a két fél által elvégzett felülvizsgálat nyomán kerül meghatározásra) teljes egészében átutalták a 3.10. bekezdésben említett számlára, és ez az összeg a vegyes bizottság által jóváhagyott programozásnak megfelelően került felhasználásra. ►M2 A 2013–2014-es ágazati támogatás említett fennmaradó részét azonban az e jegyzőkönyv ideiglenes alkalmazásának kezdőnapjától számított húsz (20) hónapon belül fel kell használni; ellenkező esetben a fennmaradó összeget kimerítettnek kell tekinteni és nem lehet átutalni. ◄

3.10. Az e cikk 1. bekezdése szerinti pénzügyi támogatást a Halászati Minisztérium javára a Mauritániai Központi Banknál kizárólag az ágazati támogatás kezelése céljából nyitott államkincstári számlára kell utalni. A számla banki adatait a mauritániai hatóságok a számla megnyitásakor közlik az Európai Unióval.

4. cikk

Tudományos együttműködés a fenntartható halászatért

1. A felek vállalják, hogy a mauritániai halászati övezetben a halászati erőforrások és a tengeri ökoszisztémák fenntartható kiaknázására vonatkozó elvek alapján előmozdítják a felelősségteljes halászatot.

2. E jegyzőkönyv alkalmazási időszaka alatt a felek együttműködnek annak érdekében, hogy figyelemmel kísérjék a mauritániai halászati övezet erőforrásainak állapotát, illetve az ott folytatott halászati tevékenységek alakulását. E célból a Közös Független Tudományos Bizottság évente legalább egyszer – Mauritániában és az Európai Unióban felváltva – ülésezik.

3. A Közös Független Tudományos Bizottság az első ülésén elfogadja eljárási szabályzatát. A vegyes bizottságnak jóvá kell hagynia ezt az eljárási szabályzatot. A megállapodás 4. cikkének (1) bekezdésében foglaltakon túlmenően a Közös Független Tudományos Bizottság szükség szerint kiegészülhet külső tudományos munkatársakkal, megfigyelőkkel, az érdekeltek képviselőivel vagy a regionális halászati gazdálkodási szervezetek – például a CECAF – képviselőivel.

4. A Közös Független Tudományos Bizottság hatásköre elsősorban a következő tevékenységekre terjed ki: a) éves tudományos jelentés készítése az e jegyzőkönyv hatálya alá tartozó halászati tevékenységekről és a vonatkozó állományok állapotfelméréseiről. Jelentésének kidolgozásakor a Közös Független Tudományos Bizottság teljes körűen figyelembe veszi a mauritániai nemzeti flotta és más külföldi flották tevékenységeivel összefüggő információkat, valamint a Mauritánia által elfogadott állománygazdálkodási intézkedéseket és terveket; b) olyan programok vagy intézkedések kiválasztása és előterjesztése a vegyes bizottság részére, amelyek elmélyítik a halászati tevékenységek dinamikájával, az erőforrások állapotával és a tengeri ökoszisztémák változásával kapcsolatos ismereteket; c) az e jegyzőkönyv végrehajtása során felmerülő tudományos kérdések elemzése és szükség esetén – a vegyes bizottság felkérésére – az e kérdésekkel kapcsolatos tudományos szakvélemény kibocsátása a bizottságon belül konszenzussal elfogadott eljárás keretében; d) a mauritániai halászati övezetben az e jegyzőkönyv hatálya alá tartozó erőforrásokra halászó nemzeti – akár uniós, akár nem uniós – flották valamennyi szegmensének halászati erőkifejtésére, fogásaira és fogásainak értékesítésére vonatkozó adatok összegyűjtése és elemzése; e) olyan éves állományfelmérések kidolgozása és végrehajtásának programozása, amelyek lehetővé teszik a fennmaradó mennyiségek és a halászati lehetőségek megállapítását, valamint az erőforrások és a hozzájuk kapcsolódó ökoszisztéma védelmét biztosító kiaknázási lehetőségek kiválasztását; f) saját kezdeményezésre, illetve a vegyes bizottság vagy az egyik fél kérésére tudományos szakvélemény készítése azokról a célokról, stratégiákról és állománygazdálkodási intézkedésekről, amelyek szükségesek az e jegyzőkönyv hatálya alá tartozó állományok és halászati területek fenntartható kiaknázásához; g) e jegyzőkönyv 1. cikke alapján adott esetben a halászati lehetőségek felülvizsgálatára vonatkozó javaslat előterjesztése a vegyes bizottság keretében.

5. A 2., 3. és 4. bekezdés alkalmazásában és az 1. cikk 7. bekezdésében előírt rendelkezések kiegészítéseként Mauritánia a Közös Független Tudományos Bizottságnak és az Európai Uniónak minden évben részletes jelentést küld, amelyben halászati kategóriánként feltünteti a Mauritánia lobogója alatt közlekedő hajók számára kiadott halászati engedélyek számát, az engedélyek értelmében engedélyezett fogásmennyiségeket, a ténylegesen kifogott mennyiségeket, valamint a Mauritánia által elfogadott és végrehajtott halászati gazdálkodási intézkedésekkel összefüggő valamennyi releváns információt.

5. cikk

Tudományos kutatási célú halászat, felderítő halászat és új halászati lehetőségek

1. Tudományos kutatási célú halászat

1.1. A biológiai erőforrásokkal és a tengeri ökoszisztémákkal kapcsolatos adatok és információk gyűjtése érdekében a vegyes bizottság a Közös Független Tudományos Bizottság szakvéleménye alapján engedélyezhet tudományos kutatási célú utakat, amelyekben uniós és/vagy mauritániai hajók vehetnek részt. Ezeket az utakat az európai és a mauritániai tudományos kutatóintézetek közös felelőssége mellett kell végrehajtani.

1.2. Az uniós és/vagy mauritániai hajók felszerelésére és bérlésére irányadó szabályokat a két fél minden egyes út tekintetében a vegyes bizottság keretében állapítja meg.

1.3. Ezen utak eredményeit úgy kell felhasználni, hogy színvonalasabbá váljon az állományok állapotfelmérése és így megfelelő állománygazdálkodási intézkedéseket lehessen elfogadni.

1.4. Ami a 8. kategóriát illeti (lábasfejűek), a tudományos program és/vagy a 4. cikk alapján végzett értékelések eredményei nyomán előfordulhat, hogy felül kell vizsgálni az uniós hajókra alkalmazandó fogási korlátot és állományvédelmi intézkedéseket.

2. Felderítő halászat

2.1. Amennyiben az uniós halászhajók olyan halászati tevékenységek végzésében érdekeltek, amelyekről az 1. cikk nem rendelkezik, a felek a vegyes bizottság keretében konzultálnak egymással az új tevékenységeknek a megállapodás 6. cikkének (2) bekezdése alapján történő esetleges engedélyezéséről. A vegyes bizottság adott esetben megállapítja az új halászati lehetőségekre alkalmazandó feltételeket, valamint – szükség esetén – a jegyzőkönyv 6. cikkének megfelelően módosítja e jegyzőkönyvet és annak mellékleteit.

2.2. A 2.1. bekezdésben említett, halászati tevékenységek végzésére vonatkozó engedély a rendelkezésre álló legjobb nemzeti és regionális szintű tudományos szakvélemények figyelembevételével és adott esetben a Közös Független Tudományos Bizottság által hitelesített tudományos kutatási célú utak eredményei alapján adható meg.

2.3. A 2.1. bekezdésben előírt konzultációkat követően a vegyes bizottság engedélyezhet a mauritániai halászati övezetben folytatandó felderítő halászati utakat az új halászati tevékenységek műszaki kivitelezhetőségének és gazdasági megtérülésének vizsgálatára. E célból a vegyes bizottság az e jegyzőkönyv 1. mellékletének XI. fejezetében foglalt rendelkezéseknek megfelelően eseti alapon meghatározza a fajokat, a feltételeket és minden egyéb megfelelő paramétert. A felek a Közös Független Tudományos Bizottság által meghatározott feltételek szerint folytatnak felderítő halászatot.

6. cikk

Vegyes bizottság

1. A vegyes bizottságra a megállapodás 10. cikke értelmében háruló feladatokon túlmenően a szóban forgó testület döntéshozói hatáskört kap az e jegyzőkönyv, annak mellékletei és függelékei módosításainak jóváhagyására, amely hatáskör az alábbiakat érinti: a) szükség esetén a halászati lehetőségek és következésképpen a kapcsolódó pénzügyi hozzájárulás mértékének felülvizsgálata; b) az ágazati támogatással összefüggő, a 3. cikkben és a 2. mellékletben előírt szabályok; c) az európai uniós hajók által folytatott halászatra irányadó feltételek.

2. Az 1. bekezdés a) pontja szerinti esetben a pénzügyi hozzájárulást arányosan és időarányosan ki kell igazítani.

3. A jegyzőkönyvet, annak mellékleteit és függelékeit érintő, 1. bekezdés szerinti módosításokról a vegyes bizottság határoz. Ez a határozat azon a napon lép hatályba, amelyen a felek kölcsönösen értesítik egymást a határozat elfogadásához szükséges eljárások befejezéséről.

4. Feladatait a vegyes bizottság a megállapodásban rögzített céloknak és a regionális halászati szervezetek által elfogadott vonatkozó szabályoknak megfelelően látja el.

5. A vegyes bizottság első ülését legkésőbb az e jegyzőkönyv ideiglenes alkalmazásának napjától számított három (3) hónapon belül kell megtartani.

7. cikk

A gazdasági szereplők közötti együttműködés előmozdítása

A felek törekednek arra, hogy az üzlet- és a beruházásfejlesztés számára kedvező környezet kialakításának ösztönzésével műszaki, gazdasági és kereskedelmi téren kedvező feltételeket teremtsenek a felek vállalkozásai közötti kapcsolatok előmozdításához. A felek az alábbi területeken ösztönzik a gazdasági szereplők közötti kapcsolatok és együttműködés elmélyítését többek között a 3. cikk szerinti pénzügyi támogatással összefüggésben:

a) a nuádzibui vámszabad terület fejlesztése;

b) a védett tengeri területek fejlesztése (a Banc d'Arguin és a Diawling nemzeti park);

c) kikötőüzemeltetés;

d) a halászathoz kapcsolódó ágazatok fejlesztése;

e) az információcsere elmélyítése a szakképzés javítására különösen a halászati ágazat, a halászati gazdálkodás, az akvakultúra, a belvízi halászat, a hajógyártás és a tengeri felügyelet területén;

f) halászati termékek értékesítése;

g) akvakultúra.

8. cikk

A jegyzőkönyvnek a halászati lehetőségek alacsony felhasználási aránya miatti felmondása

Amennyiben a halászati lehetőségeket csak alacsony mértékben tudja kihasználni, az Európai Unió levélben értesíti a mauritániai felet a jegyzőkönyv felmondására irányuló szándékáról. A felmondás az értesítés után négy (4) hónappal lép hatályba.

9. cikk

A jegyzőkönyv végrehajtásának felfüggesztése

1. E jegyzőkönyv végrehajtása bármelyik fél kezdeményezésére felfüggeszthető az alábbi feltételek közül egy vagy több fennállása esetén: a) természeti jelenségektől eltérő rendkívüli körülmények megakadályozzák a halászati tevékenységek végzését a mauritániai halászati övezetben; b) jelentős változások állnak be egyik vagy másik fél halászati politikájának meghatározásában vagy végrehajtásában, amelyek hatással vannak e jegyzőkönyv rendelkezéseire; c) életbe lépnek a Cotonoui Megállapodás 9. cikkében előírt emberi jogok lényeges és alapvető elemeinek megsértésével összefüggő, az említett megállapodás 96. cikke szerinti konzultációs mechanizmusok; d) az Európai Unió a 2. cikkben említett pénzügyi hozzájárulás kifizetését az e jegyzőkönyv 8. és 10. cikkében leírtaktól eltérő okból nem teljesíti; e) a felek között súlyos és megoldatlan nézeteltérés áll fenn e jegyzőkönyv alkalmazásával vagy értelmezésével kapcsolatban; f) a felek között súlyos és megoldatlan nézeteltérés áll fenn az e jegyzőkönyv 3. cikkében előírt pénzügyi támogatás végrehajtásával kapcsolatban; g) a felek között súlyos és megoldatlan nézeteltérés áll fenn az e jegyzőkönyv 1. cikke 4.–7. bekezdésének alkalmazásával kapcsolatban.

2. Ha a jegyzőkönyv alkalmazását az 1. bekezdés c) pontjában említettektől eltérő okokból kell felfüggeszteni, az érintett fél a felfüggesztés hatálybalépésének időpontja előtt legalább négy (4) hónappal írásbeli értesítést küld szándékáról. A jegyzőkönyvnek az 1. bekezdés c) pontjában említett okokból történő felfüggesztése a felfüggesztésre vonatkozó határozat meghozatalakor azonnal alkalmazandó.

3. Felfüggesztés esetén a felek folyamatosan egyeztetnek egymással a vita békés rendezése érdekében. Amennyiben sikerül a vitát rendezni, e jegyzőkönyv alkalmazása újból megkezdődik, és a 2. cikk szerinti pénzügyi hozzájárulás és a 3. cikk szerinti pénzügyi támogatás összegei arányosan és időarányosan csökkennek annak az időszaknak megfelelően, amelynek során e jegyzőkönyv alkalmazását felfüggesztették.

10. cikk

A pénzügyi hozzájárulás és az ágazati támogatás kifizetésének felfüggesztése és felülvizsgálata

1. A 2. cikkben említett pénzügyi hozzájárulás felülvizsgálható vagy felfüggeszthető az alábbi feltételek bármelyikének fennállása esetén: a) természeti jelenségektől eltérő rendkívüli körülmények megakadályozzák a halászati tevékenységek végzését a mauritániai halászati övezetben; b) egyik vagy másik fél halászati politikájának meghatározásában vagy végrehajtásában jelentős változások állnak be, amelyek hatással vannak e jegyzőkönyv rendelkezéseire; c) életbe lépnek a Cotonoui Megállapodás 9. cikkében előírt emberi jogok lényeges és alapvető elemeinek megsértésével összefüggő, az említett megállapodás 96. cikke szerinti konzultációs mechanizmusok.

2. Az 1. bekezdés b) és c) pontja szerinti feltételek fennállása esetén, illetve az ágazati támogatás végrehajtásának elmulasztása esetén, vagy ha a vegyes bizottság által végzett értékelés eredményei nem felelnek meg a programozásnak, az Európai Unió felülvizsgálhatja, illetve teljesen vagy részlegesen felfüggesztheti az e jegyzőkönyv 3. cikkében előírt ágazati támogatás kifizetését.

3. A 2. cikk szerinti pénzügyi hozzájárulás és/vagy a 3. cikk szerinti pénzügyi támogatás fizetése folytatódik, amint a felek közötti egyeztetések és megállapodás nyomán helyreáll az 1. bekezdésben említett események előtti állapot, és/vagy amint a pénzügyi támogatás végrehajtásának a 2. bekezdésben említett eredményei ezt igazolják. Mindazonáltal a 3. cikk szerinti pénzügyi támogatás kifizetése nem teljesíthető a jegyzőkönyv lejártát követő hat (6) hónapos időszak után.

11. cikk

Az adatcsere számítógépesítése

1. Mauritánia és az Európai Unió vállalja, hogy a lehető leghamarabb létrehozza a megállapodás végrehajtásához kapcsolódó valamennyi információ és dokumentum elektronikus cseréjéhez szükséges számítógépes rendszereket.

2. Az e cikk 1. bekezdésében említett rendszerek üzemképessé válásának időpontjától kezdve a dokumentumok elektronikus változata minden tekintetben egyenértékűnek minősül azok papírváltozatával.

3. Mauritánia és az Európai Unió haladéktalanul értesíti egymást a számítógépes rendszerek bárminemű meghibásodásáról. Ilyen esetben automatikusan a megállapodás végrehajtásához kapcsolódó valamennyi információ és dokumentum papírváltozatát kell használni az 1. mellékletben megállapított szabályok szerint.

12. cikk

Bizalmas adatkezelés

Mauritánia gondoskodik arról, hogy a megállapodás alkalmazása során kapott, az uniós hajókkal és azok halászati tevékenységével összefüggő név szerinti adatokat mindenkor a titoktartási és adatvédelmi rendelkezések maradéktalan tiszteletben tartása mellett kezelje. Ezek az adatok kizárólag a megállapodás végrehajtása céljából használhatók fel.

13. cikk

A nemzeti jog alkalmazandó rendelkezései

Az e jegyzőkönyvben és annak mellékleteiben és függelékeiben foglalt rendelkezések sérelme nélkül az e jegyzőkönyv és annak mellékletei és függelékei alapján tevékenységet folytató hajók vonatkozásában a kikötői szolgáltatások igénybevételére és a készletek beszerzésére a Mauritániában alkalmazandó törvények és jogszabályok az irányadók.

14. cikk

Ideiglenes alkalmazás

Ez a jegyzőkönyv, annak mellékletei és függelékei a felek általi aláírásuk napjától ideiglenesen alkalmazandók. Az aláírás napját világosan meg kell különböztetni a parafálás napjától, amely a tárgyalások lezárását jelzi. Az uniós hajók által a mauritániai halászati övezetben végzendő halászati tevékenységek csak az ideiglenes alkalmazás kezdőnapján kezdhetők meg.

15. cikk

Időtartam

E jegyzőkönyv, annak mellékletei és függelékei az ideiglenes alkalmazás kezdetének időpontjától számított négy (4) évig alkalmazandók, hacsak azokat fel nem mondják.

16. cikk

Felmondás

A jegyzőkönyvnek a 8. cikkben foglaltaktól eltérő felmondása esetén az érintett fél legalább négy (4) hónappal a felmondás hatálybalépésének időpontja előtt írásban értesíti a másik felet a megállapodás felmondására vonatkozó szándékáról.

Az előző bekezdésben említett értesítés elküldése után a felek konzultációt kezdenek.

17. cikk

Hatálybalépés

Ez a jegyzőkönyv, annak mellékletei és függelékei azon a napon lépnek hatályba, amelyen a felek kölcsönösen értesítik egymást a hatálybalépéshez szükséges eljárások befejezéséről.

Съставено в Брюксел на шестнадесети ноември две хиляди и петнадесета година.

Hecho en Bruselas, el dieciseis de noviembre de dos mil quince.

V Bruselu dne šestnáctého listopadu dva tisíce patnáct.

Udfærdiget i Bruxelles den sekstende november to tusind og femten.

Geschehen zu Brüssel am sechzehnten November zweitausendfünfzehn.

Kahe tuhande viieteistkümnenda aasta novembrikuu kuueteistkümnendal päeval Brüsselis.

Έγινε στις Βρυξέλλες, στις δέκα έξι Νοεμβρίου δύο χιλιάδες δεκαπέντε.

Done at Brussels on the sixteenth day of November in the year two thousand and fifteen.

Fait à Bruxelles, le seize novembre deux mille quinze.

Sastavljeno u Bruxellesu šesnaestog studenoga dvije tisuće petnaeste.

Fatto a Bruxelles, addì sedici novembre duemilaquindici.

Briselē, divi tūkstoši piecpadsmitā gada sešpadsmitajā novembrī.

Priimta du tūkstančiai penkioliktų metų lapkričio šešioliktą dieną Briuselyje.

Kelt Brüsszelben, a kéteze-tizenötödik év november havának tzenhatodik napján.

Magħmul fi Brussell, fis-sittax-il jum ta’ Novembru fis-sena elfejn u ħmistax.

Gedaan te Brussel, de zestiende november tweeduizend vijftien.

Sporządzono w Brukseli dnia szesnastego listopada roku dwa tysiące piętnastego.

Feito em Bruxelas, em dezasseis de novembro de dois mil e quinze.

Întocmit la Bruxelles la șaisprezece noiembrie două mii cincisprezece.

V Bruseli šestnásteho novembra dvetisíctridsať.

V Bruslju, dne šestnajstega novembra leta dva tisoč petnajst.

Tehty Brysselissä kuudentenatoista päivänä marraskuuta vuonna kaksituhattaviisitoista.

Som skedde i Bryssel den sextonde november år tjugohundrafemton.

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

За Ислямска република Мавритания

Por la República Islámica de Mauritania

Za Mauritánskou islámskou republiku

For Den Islamiske Republik Mauretanien

Für die Islamische Republik Mauretanien

Mauritaania Islamivabariigi nimel

Για την Ισλαμική Δημοκρατία της Μαυριτανίας

For the Islamic Republic of Mauritania

Pour la République islamique de Mauritanie

Za Islamsku Republiku Mauritaniju

Per la Repubblica islamica di Mauritania

Mauritānijas Islāma Republikas vārdā –

Mauritanijos Islamo Respublikos vardu

A Mauritániai Iszlám Köztársaság részéről

Għar-Repubblika Iżlamika tal-Mauritania

Voor de Islamitische Republiek Mauritanië

W imieniu Islamskiej Republiki Mauretańskiej

Pela República Islâmica da Mauritânia

Pentru Republica Islamică Mauritania

Za Mauritánsku islámsku republiku

Za Islamsko republiko Mavretanijo

Mauritanian islamilaisen tasavallan puolesta

För Islamiska republiken Mauretanien

▼M1

Az 1. cikk (1) bekezdése szerinti halászati kategóriákat ismertető táblázat







Halászati kategóriák Teljes kifogható mennyiségek és referenciamennyiségek 1. A langusztától és a tarisznyaráktól eltérő rákfélékre halászó hajók 5 000 tonna 2. Szenegáli tőkehalra halászó (fagyasztó nélküli) vonóhálós hajók és fenékhorogsoros halászhajók 6 000 tonna 2a. szenegáli tőkehalra halászó, fagyasztóval felszerelt vonóhálós halászhajók: szenegáli tőkehal 3 500 tonna kalmár 1 450 tonna tintahal 600 tonna 3. A szenegáli tőkehaltól eltérő tengerfenéki fajokra nem vonóhálóval halászó halászhajók 3 000 tonna 4. Kerítőhálós tonhalhalászhajók 12 500 tonna (referenciamennyiség) 5. Horgászbotos tonhalhalászhajók és felszíni horogsoros hajók 7 500 tonna (referenciamennyiség) 6. Nyílt vízi halászatot folytató, fagyasztóval felszerelt vonóhálós hajók 225 000 tonna (1) 7. Nyílt vízi halászatot folytató, fagyasztó nélküli hajók 15 000 tonna (2) 8. Lábasfejűek [p.m.] tonna (*1) 10 %-os engedélyezett túllépés nem befolyásolja az Unió által az erőforrásokhoz való hozzáférés címén fizetendő pénzügyi hozzájárulást. (*2) Ha e halászati lehetőségek kimerültek, le kell vonni őket a 6. kategóriában előírt teljes kifogható mennyiségből.

▼B

1. MELLÉKLET

AZ UNIÓS HAJÓK ÁLTAL A MAURITÁNIAI HALÁSZATI ÖVEZETEKBEN FOLYTATOTT HALÁSZATI TEVÉKENYSÉGEKRE IRÁNYADÓ FELTÉTELEK

I. FEJEZET

ÁLTALÁNOS RENDELKEZÉSEK

1. Az illetékes hatóság kijelölése

E melléklet alkalmazásában és eltérő rendelkezés hiányában az Európai Unióra vagy Mauritániára az illetékes hatóság címén történő hivatkozás az alábbiakat jelenti:

— Az Európai Unió vonatkozásában: az Európai Bizottság, adott esetben az Európai Unió nuáksúti küldöttsége révén (kapcsolattartó pont),

— Mauritánia vonatkozásában: Halászati Minisztérium, a tervezésért és együttműködésért felelős igazgatóság révén (kapcsolattartó pont), a továbbiakban: a minisztérium.

2. Mauritánia halászati övezete

Mauritánia halászati övezetének koordinátáit a 2. függelék határozza meg. Az uniós hajók halászati tevékenységüket az egyes halászati kategóriák vonatkozásában az 1. függelékben szereplő adatlapokon meghatározott korlátok erejéig folytathatják.

3. A hajók azonosítása

3.1. Az uniós hajók azonosító jeleinek meg kell felelniük a vonatkozó uniós jogszabályok követelményeinek. A minisztériumot még a jegyzőkönyv ideiglenes alkalmazása előtt értesíteni kell az említett jogszabályokról. A minisztériumot az ilyen jogszabályok minden módosításáról a hatálybalépés előtt legalább egy hónappal értesíteni kell.

3.2. A külső azonosító jelzéseiket, nevüket vagy lajstromszámukat elrejtő hajók a Mauritániában hatályos jogszabályokban megállapított szankciókkal büntethetők.

4. Bankszámlák

Mauritánia a jegyzőkönyv hatálybalépését megelőzően közli az Európai Unióval azon bankszámlájának vagy bankszámláinak az adatait (BIC-kód és IBAN-szám), amely(ek)re az uniós halászhajók által a jegyzőkönyv keretében fizetendő pénzösszegeket be kell fizetni. A banki átutalásokkal járó költségeket a hajótulajdonosok viselik.

5. Fizetési feltételek

5.1. A fizetés euróban történik, a következők szerint: — a díjak esetében: átutalással a 4. bekezdésben említett számlák valamelyikére, a mauritániai kincstár javára, — az adójellegű járulékhoz kapcsolódó költségek esetében: átutalással a 4. bekezdésben említett számlák valamelyikére, a Mauritániai Parti Őrség javára, — a bírságok esetében: átutalással a 4. bekezdésben említett számlák valamelyikére, a mauritániai kincstár javára.

5.2. Az 5.1. bekezdésben említett összegeket akkor lehet ténylegesen kézhez vettnek tekinteni, amikor a Mauritániai Központi Bank általi értesítést követően megérkezik az igazolás a kincstártól vagy a minisztériumtól.

6. Ügynök kijelölése

Minden olyan uniós hajót, amely rakományát Mauritánia valamely kikötőjében szándékozik kirakodni vagy átrakni, illetve a megállapodásból fakadó minden egyéb kötelezettség vagy szempont vonatkozásában helyi ügynöknek kell képviselnie.

II. FEJEZET

ENGEDÉLYEK

E melléklet alkalmazásában a Mauritánia által az uniós hajók részére kiállított engedély egyenértékű a hatályos európai uniós jogszabályokban előírt halászati engedéllyel.

A két fél megállapodik abban, hogy előmozdítja az elektronikus engedélyek rendszerének bevezetését.

1. Engedélykérelmek

1.1. Az Európai Unió legalább húsz (20) naptári nappal a kérelmezett engedélyek érvényességi időszakának kezdete előtt halászati kategóriánként benyújtja a minisztériumnak azon hajók listáját, amelyek tevékenységet kívánnak folytatni a jegyzőkönyvben szereplő halászati adatlapokon meghatározott határokon belül. Ezeket a listákat a szükséges dokumentáció és a fizetési bizonylatok kíséretében lehetőleg elektronikus úton kell benyújtani. A fenti határidőn túl beérkező engedély iránti kérelmeknél előfordulhat, hogy nem kerülnek feldolgozásra.

1.2. Az említett dokumentációban halászati kategóriánként meg kell adni: a) a hajók számát; b) valamennyi hajó vonatkozásában a főbb műszaki jellemzőket, ahogyan azok az Európai Unió halászhajólajstromában is szerepelnek; c) a halászeszközöket; d) a teljesítendő kifizetéseket rovatonkénti bontásban; e) az e melléklet IX. fejezetének megfelelően fedélzetre veendő mauritániai tengerészek számát.

1.3. Azoknál a hajóknál, amelyek esetében a műszaki jellemzők nem változtak, a halászati engedélynek az e jegyzőkönyv alapján történő kéthavi, negyedéves és éves megújításakor a vonatkozó kérelemhez csak a díjak és az adójellegű járulék megfizetéséről szóló igazolásokat kell csatolni.

2. Az engedélykérelemhez szükséges dokumentumok

2.1. Az engedély első alkalommal történő kérelmezésekor az Európai Unió minden egyes engedélyt kérelmező hajó tekintetében benyújt a minisztériumhoz egy, az e melléklet 3. függelékében található minta szerinti, megfelelően kitöltött engedélykérelmi formanyomtatványt. Ez a formanyomtatvány meghatározza különösen az e melléklet IX. fejezetének megfelelően fedélzetre vett mauritániai halászok számát.

2.2. Az engedély első alkalommal történő kérelmezésekor a hajótulajdonosnak az engedély iránti kérelemhez – lehetőleg elektronikus formában – csatolnia kell a következő dokumentumokat: a) a halászhajó BT-ban kifejezett tonnatartalmát ismertető nemzetközi köbözési bizonyítványnak a lobogó szerinti állam által hitelesített és az elismert nemzetközi szervek által tanúsított másolata; b) egy nemrégiben (kevesebb mint egy éve) készült, a hajó jelenlegi állapotát oldalnézetből mutató és a lobogó szerinti állam illetékes hatóságai által hitelesített színes fénykép, amelyen látható a hajó neve és – adott esetben – nemzetközi rádióhívójele. Az elektronikus úton küldött fénykép felbontása nem lehet kisebb 72 dpi-nél (1 400 × 1 050 pixel). Papíralapú fénykép küldése esetén a fénykép legkisebb mérete 15 cm × 10 cm; c) a mauritániai nemzeti hajólajstromba való felvételhez szükséges dokumentumok. A lajstromba való felvétel semmilyen regisztrációs költséggel nem jár. A hajókkal kapcsolatban a nemzeti hajólajstromba való regisztráció keretében lefolytatott ellenőrzés tisztán adminisztratív jellegű.

2.3. A hajó tonnatartalmának bármilyen változása esetén a hajótulajdonos köteles benyújtani a BT-ban kifejezett új köbözési bizonyítványnak a lobogó szerinti állam által hitelesített másolatát és a változást alátámasztó okmányokat, különösen a hajótulajdonos által az illetékes hatóságokhoz benyújtott kérelem másolatát, e hatóságok hozzájárulását és a változtatások részletes leírását. A hajó szerkezetének vagy külső megjelenésének megváltozása esetén egy új, a lobogó szerinti állam illetékes hatóságai által hitelesített fényképet is be kell nyújtani.

3. Halászati jogosultság

3.1. Csak azon hajók esetében nyújtható be halászati engedély iránti kérelem, amelyekre vonatkozóan beküldték a 2.1. és 2.2. bekezdésben előírt dokumentumokat.

3.2. Az e jegyzőkönyv értelmében halászni kívánó valamennyi hajónak szerepelnie kell az Európai Unió halászhajólajstromában és jogosultnak kell lennie arra, hogy a mauritániai halászati övezetben halászati tevékenységet folytasson. A hajó nem szerepelhet a lajstromban jogellenes, be nem jelentett és szabályozatlan halászatot folytató hajóként.

3.3. A hajó halászati jogosultságának feltétele, hogy sem a tulajdonosát, sem a parancsnokát, sem magát a hajót nem tiltották el a Mauritániában folytatott halászati tevékenységtől. Helyzetüknek a mauritániai közigazgatás szempontjából rendezettnek kell lennie abban az értelemben, hogy eleget tettek minden, a Mauritániában folytatott halászati tevékenységükből eredő korábbi kötelezettségnek.

4. Az engedélyek kiadása

4.1. A minisztérium a hajók számára az engedélyeket azt követően adja ki, hogy a hajótulajdonos képviselője az engedélyek érvényességi idejének kezdete előtt legalább tíz (10) nappal, az I. fejezetben meghatározottak szerint bemutatta az egyes hajók tekintetében teljesített fizetések igazolását (az államkincstár által kiadott, a fizetés beérkezéséről szóló igazolás).

4.2. Az engedélyek eredeti példányát a minisztérium nuádzibui szolgálatainál (Regionális Tengeri Igazgatóság) lehet felvenni. A minisztérium az eredeti példányok fénymásolatának szkennelt változatát elektronikus úton elküldi az Európai Uniónak.

4.3. Az engedélyekben fel kell tüntetni többek között az érvényességi időszakot, a hajó technikai jellemzőit, a mauritániai tengerészek számát és a díjbefizetések teljesítésére vonatkozó hivatkozásokat.

4.4. Az engedélyt megkapó hajókat fel kell venni a halászati tevékenység folytatására engedéllyel rendelkező hajók jegyzékére, amelyet haladéktalanul és egyidejűleg meg kell küldeni a Mauritániai Parti Őrség és az Európai Unió részére. A minisztérium által elutasított engedély iránti kérelmekről értesíteni kell az Európai Uniót. A minisztérium adott esetben jóváírási értesítést bocsát ki az ezekkel kapcsolatos fizetésekre vonatkozóan, miután levonta az esetleg még nem rendezett bírságok összegét.

4.5. A halászati engedélyt mindenkor az engedélyben feltüntetett hajó fedélzetén kell tartani, és minden ellenőrzés során be kell mutatni az erre felhatalmazott hatóságnak. Az engedély kibocsátásának napját követő legfeljebb 30 naptári napos időszakban a hajó átmeneti jelleggel rendelkezhet ezen engedély egy másolatával is, feltéve, hogy a hajó ténylegesen szerepel a 4.4. bekezdésben említett, engedéllyel rendelkező hajók listáján. Ez a másolat az eredetivel egyenértékűnek minősül.

5. Az engedélyek érvényessége és felhasználása

5.1. Az engedély csak a díjfizetés időszakára érvényes, az adatlapon meghatározott feltételek mellett. Az engedélyeket a garnélahalászat esetében két hónapra, a halászat más kategóriái esetében három vagy tizenkét hónapra állítják ki. Az engedélyek megújíthatók. Az engedélyek érvényessége a kérvényezett időszak első napján kezdődik. Az engedélyek érvényességi idejét a január 1-jétől december 31-ig tartó naptári évi időszakok alapján kell meghatározni. A jegyzőkönyv alkalmazásának első időszaka az ideiglenes alkalmazás kezdőnapja és az ugyanazon év december 31. napja közötti időszak. A jegyzőkönyv utolsó időszaka a jegyzőkönyv alkalmazási idejének lejártakor ér véget. Nem fordulhat elő, hogy az engedélyek érvényessége nem azonos éves időszakban kezdődik és jár le. A halászati övezetbe való többszöri belépés és az onnan való kilépés elősegítése érdekében a szomszédos országok tekintetében érvényes halászati engedéllyel rendelkező kerítőhálós tonhalhalászhajók, horgászbotos tonhalhalászhajók és horogsoros hajók engedély iránti kérelmükben megemlíthetik az érintett országot és fajokat, valamint engedélyük érvényességi idejét.

5.2. Egy engedély kibocsátása nem jelenti azt, hogy az engedély érvényességi ideje alatt az adott hajó ténylegesen a mauritániai halászati övezetben fog tartózkodni.

5.3. Minden egyes engedélyt egy meghatározott hajó nevére kell kiállítani. Az engedélyek nem átruházhatók. Mindazonáltal egy adott hajó elveszítése vagy súlyos meghibásodás miatt a forgalomból hosszabb időre történő kivonása esetén az eredeti hajó engedélyét ki kell cserélni egy azonos halászati kategóriába tartozó másik hajó részére kiadott engedélyre azzal a feltétellel, hogy az adott kategóriára engedélyezett tonnatartalom nem léphető túl.

5.4. A meghibásodott hajó tulajdonosának vagy annak képviselőjének el kell küldenie a minisztériumnak az érvénytelenített halászati engedélyt.

5.5. A kifizetett összegeknek az engedély helyettesítése következtében történő további módosításait a helyettesítő engedély kiállítása előtt kell végrehajtani.

6. Műszaki szemle

6.1. Évente egyszer – és minden alkalommal, amikor a tonnatartalom módosul, illetve a halászati kategória megváltozik, és ez más típusú halászeszköz használatát vonja maga után – valamennyi uniós hajónak jelentkeznie kell Nuádzibu kikötőjében a hatályos jogszabályokban előírt szemle elvégzésére. A szemlét kötelezően a hajó kikötőbe való megérkezését követő 48 órán belül kell elvégezni. A megállapodás keretében először tevékenységet folytató valamennyi kerítőhálós, horgászbotos és horogsoros tonhalhalászhajónak az engedély átvétele előtt jelentkeznie kell a hatályos jogszabályokban előírt szemlére. E szemléket egy megállapodás szerinti külföldi kikötőben is el lehet végezni. Az ilyen szemlével kapcsolatos összes költséget a hajótulajdonos viseli.

6.2. A műszaki szemle elvégzését követően a hajó parancsnoka részére egy olyan megfelelőségi igazolást állítanak ki, amelynek érvényességi ideje megegyezik az engedély érvényességi idejével, és amelyet automatikusan és térítésmentesen meghosszabbítanak azon hajók esetében, amelyek az adott év folyamán megújítják engedélyüket. Ezt az igazolást mindenkor a hajó fedélzetén kell tartani. Az igazoláson fel kell tüntetni a nyílt vízi hajók átrakási kapacitását is.

6.3. A műszaki szemle során ellenőrzik a hajó műszaki jellemzőinek és a használt halászeszközöknek a megfelelőségét, valamint biztosítják a mauritániai személyzetre vonatkozó rendelkezések betartását.

6.4. A szemle költségét a hajótulajdonos viseli a mauritániai jogszabályok által megállapított és az Európai Unióval közölt díjszabás szerint. A költségek nem haladhatják meg azt az összeget, amelyet azonos szolgáltatásért más hajók általában fizetnek.

6.5. A 6.1. és 6.2. bekezdésben meghatározott rendelkezések teljesítésének elmulasztása a halászati engedély automatikus felfüggesztését vonja maga után mindaddig, amíg a hajótulajdonos nem teljesíti kötelezettségeit.

III. FEJEZET

DÍJAK

1. Díjak

1.1. Az egyes hajókra vonatkozó díjakat a jegyzőkönyvben szereplő adatlapokon megállapított feltételek és díjszabás alapján kell kiszámítani. A díjak összege az adójellegű járulék, a kikötői illeték és a szolgáltatás költségei kivételével minden egyéb kapcsolódó díjat és adót tartalmaz.

1.2. A díjakat a minisztérium számítja ki figyelembe véve az engedélyek érvényességi ideje alatt ejtett fogásokat és levonva az engedélyek kiadásáért kifizetett előlegeket.

1.3. A díjkimutatást a minisztérium az engedélyek érvényességi idejének lejártát követő hónapban eljuttatja a hajótulajdonosoknak vagy ügynökeiknek. Ezzel egyidejűleg a díjkimutatás egy példányát meg kell küldeni az Európai Uniónak.

1.4. A díjakat átutalással, az I. fejezet 4. bekezdésében említett számlák valamelyikére kell kifizetni. Túlfizetés esetén a Mauritániai Államkincstár tartozási igazolást állít ki a hajótulajdonosnak vagy ügynökének, amelynek összege levonható egy későbbi kifizetésből.

1.5. Amennyiben nézeteltérés alakul ki a megállapított díjak összege körül, a két fél – szükség esetén akár a vegyes bizottság keretében is – haladéktalanul konzultál egymással, és ellenőrzi a fogásokkal kapcsolatos díjkimutatásokat csakúgy, mint a kapcsolódó díjak számítását.

2. Természetbeni juttatások

2.1. Az e jegyzőkönyv keretében halászó uniós, fagyasztóval felszerelt vonóhálós halászhajók és garnélahalász-hajók (amelyek járulékos fogásként halat fognak) tulajdonosai az átrakott vagy egy hajóút végén kirakodott nyílt vízi fogásaik 2 %-ának erejéig hozzájárulnak a halak rászorulók közötti szétosztására vonatkozó politikához.

2.2. Ezt a 2 %-os értéket a – halak kereskedelmi értékétől függetlenül – minden fajt magában foglaló összes fogás alapján kell kiszámítani; az így kapott százalékos arány beleszámít a teljes kifogható mennyiségbe. A természetbeni juttatás címén átadott fogásoknak tükrözniük kell a szóban forgó 2 % átrakásakor a fedélzeten tartott összes fogás fajösszetételét. A fattyúmakrélára és makrélára halászó hajók esetében azonban a 2 % vételezhető fattyúmakréla-fogásokból (L méretű vagy annak hiányában M méretű egyedek) vagy annak hiányában szardinellafogásokból is (L méretű vagy annak hiányában M méretű egyedek). A szardíniára halászó hajók esetében a 2 %-ot a fedélzeten tárolt fattyúmakréla- és szardinellafogásokból kell vételezni egyenlő arányban, ilyen fogások hiányában pedig a fedélzeten lévő szardíniafogásokból.

2.3. A természetbeni juttatás részét képező fogásokat a Société nationale de distribution de poisson vállalat részére kell átadni. E természetbeni juttatás átvételéről minden esetben ki kell tölteni egy átvételi formanyomtatványt, amelyet a Société nationale de distribution de poisson képviselőjének alá kell írnia; a formanyomtatvány egy másolatát át kell adni a hajóparancsnoknak.

2.4. A fogások természetbeni juttatás címén történő átadására a rakparton végrehajtott kirakodás vagy a kikötő területén végrehajtott átrakás útján kerülhet sor. Kikötői átrakás esetén a szóban forgó fogások kirakodásához szükséges vízi járműveknek teljes mértékben alkalmasnak kell lenniük az előírt műveletek végrehajtására, hogy biztosítható legyen a műveletek zavartalan lebonyolítása. A nyílt vízi hajó parancsnoka az ügynökével és a Société nationale de distribution de poisson vállalattal egyeztetve kiválaszthatja az említett műveletek végrehajtására legalkalmasabb mauritániai vízi járműveket.

2.5. A halászhajó, a mauritániai vízi jármű vagy a személyzetek biztonságát fenyegető nyilvánvaló kockázat esetén a hajóparancsnok megtagadhatja, hogy az említett mauritániai vízi járművel végrehajtsa a fogások kirakodását: erről köteles tájékoztatni a Société nationale de distribution de poisson képviselőjét, aki gondoskodik egy másik vízi jármű rendelkezésre bocsátásáról.

2.6. A fogások természetbeni juttatás címén történő kirakodását úgy kell megtervezni és megszervezni, hogy az ne gátolja a halászhajó tevékenységeit.

2.7. Amennyiben a fogások kirakodásához nem áll rendelkezésre elegendő raktárhely, a halászhajó parancsnoka az adott hajóút vonatkozásában teljes mértékben és véglegesen mentesül a természetbeni juttatás kirakodásának kötelezettsége alól. A Société nationale de distribution de poisson képviselője erről igazolást állít ki a parancsnok számára, amely igazolja, hogy a természetbeni juttatás kirakodására szárazföldi raktárhely hiányában nem kerülhetett sor. Azokat a fogásokat, amelyeket raktárhely hiányában nem lehetett kirakodni és így a fedélzeten kell tárolni, le kell levonni a teljes kifogható mennyiségből.

2.8. A természetbeni juttatás kifejezetten kizárja bármilyen más hozzájárulás előírását. A természetbeni juttatás semmilyen körülmények között sem váltható át pénzügyi ellenértékre, és adósságot sem képezhet.

2.9. A természetbeni juttatást képező fogásokat a Société nationale de distribution de poisson veszi át, majd a mauritániai jogszabályokban előírt feltételek szerint továbbítja a rászorulóknak.

2.10. A Société nationale de distribution de poisson évente jelentést készít a természetbeni juttatás felhasználásáról, annak kedvezményezettjeiről, a továbbított mennyiségekről és az e mennyiségek elosztásának feltételekről. A vegyes bizottságnak értékelnie kell e jelentést.

2.11. Ha e rendelkezések alkalmazásával kapcsolatban nehézség merül fel, a felek – akár a vegyes bizottság keretében is – konzultálnak annak érdekében, hogy az említett alkalmazással összefüggésben megosszanak egymással minden hasznos információt, valamint hogy megtalálják a szóban forgó nehézségek kiküszöbölésére legalkalmasabb megoldásokat.

3. Adójellegű járulék

3.1. Az adójellegű járulék bevezetésére vonatkozó rendeletnek megfelelően az ipari halászhajókra vonatkozóan helyi pénznemben fizetendő adójellegű járulék mértéke a következőképpen alakul: Halászati kategória – rákfélék, lábasfejűek és tengerfenéki fajok:



Tonnatartalom (BT) Negyedéves összeg (MRO) < 99 50 000 100–200 100 000 200–400 200 000 400–600 400 000 > 600 600 000 Halászati kategória – nagy távolságra vándorló és nyílt vízi fajok:



Tonnatartalom Havonta fizetendő összeg (MRO) < 2 000 50 000 2 000 –3 000 150 000 3 000 –5 000 500 000 5 000 –7 000 750 000 7 000 –9 000 1 000 000 > 9 000 1 300 000

3.2. A 4. és 5. kategória kivételével az adójellegű járulék teljes negyedévre, illetve negyedévekre fizetendő, függetlenül az esetleges biológiai nyugalmi időszak közbeesésétől.

3.3. Az adójellegű járulék megfizetése tekintetében alkalmazandó átváltási árfolyam (MRO/EUR) egy adott naptári évre a Mauritániai Központi Bank által az előző évre kiszámított átlagos átváltási árfolyam, amelyet a minisztérium legkésőbb az alkalmazást megelőző december 1-jén továbbít.

3.4. Egy negyedév az október 1-jével, január 1-jével, április 1-jével vagy július 1-jével kezdődő háromhónapos időszakok valamelyikét jelenti, kivéve a jegyzőkönyv első és utolsó időszakát.

4. A tonhalhalászhajókra vonatkozó egyedi feltételek

4.1. Az egyes tonhalhalászhajók parancsnokai által készített fogási nyilatkozatokat a tonhalfogási adatok ellenőrzésére felhatalmazott olyan illetékes tagállami tudományos intézetek kezelik és ellenőrzik, mint az Institut de recherche pour le développement (IRD), az Instituto Español de Oceanografía (IEO) és az Instituto Nacional de Investigação Agraria e das Pescas (INIAP), továbbá valamennyi halászati napló másolatát meg kell küldeni az Institut Mauritanien de Recherche Océanographique et des Pêches (IMROP) részére.

4.2. Az Európai Unió a tudományos intézetek által ellenőrzött fogási nyilatkozatok alapján minden tonhalhalászhajó vonatkozásában elkészíti az egyes hajók által az előző naptári évi halászati idény után fizetendő díjak végleges kimutatását.

4.3. Az Európai Unió e végleges díjkimutatást a fogások ejtésének évét követő év június 30. napja előtt megküldi Mauritániának és a hajótulajdonosnak. Amennyiben a végleges díjkimutatás az adott évre vonatkozik, azt Mauritániának és a hajótulajdonosnak legkésőbb a jegyzőkönyv lejárta után egy (1) hónappal el kell juttatni.

4.4. A megküldést követő 30 napon belül Mauritánia igazoló bizonylatok alapján vitathatja a végleges díjkimutatást. Egyet nem értés esetén a felek a vegyes bizottság keretében egyeztetnek egymással. Ha Mauritánia a 30 napos határidőn belül nem nyújt be kifogást, a végleges díjkimutatás elfogadottnak minősül.

4.5. Ha a végleges díjkimutatás összege meghaladja a halászati engedély megszerzéséért előzetesen befizetett átalánydíjat, a hajótulajdonos a fennmaradó összeget a díjkimutatás Mauritánia általi elfogadásától számított 45 napos határidőn belül megfizeti. Ha a végleges díjkimutatás összege kevesebb az előzetes átalánydíjnál, a fennmaradó összeg nem kerül visszatérítésre a hajótulajdonos számára.

4.6. Az adójellegű járulékot a mauritániai halászati övezetben eltöltött idővel arányosan kell megfizetni. A havonta esedékes megfelelő összegeket úgy kell tekinteni, mint amelyek 30 nap ténylegesen halászattal töltött időszaknak felelnek meg. Ez a rendelkezés megtartja a szóban forgó járulék feloszthatatlan jellegét, következésképpen a járulékot teljes egészében meg kell fizetni minden megkezdett időszak után.

4.7. Az a hajó, amely az adott év során 1–30 napot töltött halászattal, egy havi járulékot köteles megfizetni. A második havi járulékot az első 30 nap túllépése után kell megfizetni, és így tovább. A további havi járulékokat minden esetben legkésőbb az újabb megkezdett időszak első napját követő 10 napon belül kell megfizetni.

IV. FEJEZET

A FOGÁSOK BEJELENTÉSE

1. Halászati napló

1.1. A hajóparancsnokok valamennyi meghatározott műveletről napi nyilvántartást vezetnek az e melléklet 4. függelékében szereplő minta szerinti halászati naplóban, amely a mauritániai szabályozásnak megfelelően módosulhat. E dokumentumot pontosan és olvashatóan kell kitölteni, és azt a hajóparancsnoknak alá kell írnia. A nagy távolságra vándorló fajokra halászó hajók tekintetében e fejezet 8. bekezdésének rendelkezései alkalmazandók.

1.2. A halászati naplókat az alábbi módok egyikén kell átadni: a) a kirakodási vagy átrakási kötelezettség hatálya alá tartozó hajók esetében minden egyes halászati napló eredeti példányát át kell adni a Mauritániai Parti Őrségnek, amely írásban igazolja annak kézhezvételét; b) minden más hajó esetében, ha a hajó anélkül hagyja el Mauritánia halászati övezetét, hogy kikötne valamely mauritániai kikötőben, minden egyes halászati napló eredeti példányát a bármely más kikötőbe való megérkezéstől számítva 7 napon belül, de legkésőbb 20 nappal a mauritániai halászati övezet elhagyását követően kell elküldeni; c) a hajótulajdonos a küldöttségen keresztül ugyane határidőn belül köteles megküldeni a napló másodpéldányát a lobogó szerinti tagállam nemzeti hatóságainak és az Európai Uniónak; d) lehetőség szerint e-mail útján, a Mauritánia által megadott, 12. függelékben szereplő címre; e) vagy faxon, a Mauritánia által megadott fax-számra; f) vagy a Mauritániába küldött levéllel.

1.3. Az 1.1. és az 1.2. bekezdésben előírt rendelkezések teljesítésének elmulasztása – a mauritániai jogszabályokban előírt szankcióktól függetlenül – a halászati engedély automatikus felfüggesztését vonja maga után mindaddig, amíg a hajótulajdonos nem teljesíti kötelezettségeit.

2. Kiegészítő halászati napló (kirakodási és átrakási nyilatkozatok)

2.1. Kirakodás vagy átrakás alkalmával a parancsnok köteles olvashatóan és pontosan kitölteni és aláírni a kiegészítő halászati naplót az e melléklethez 6. függelékként csatolt mintának megfelelően.

2.2. A parancsnok minden egyes kirakodás után haladéktalanul megküldi a kiegészítő halászati napló eredeti példányát a Mauritániai Parti Őrségnek, egy másodpéldányát pedig a minisztériumnak. A kiegészítő halászati napló másodpéldányát 7 munkanapon belül a lobogó szerinti tagállam nemzeti hatóságainak és az Európai Uniónak is el kell küldeni a küldöttségen keresztül.

2.3. A parancsnok minden egyes engedélyezett átrakás befejezése után haladéktalanul megküldi a kiegészítő halászati napló eredeti példányát a Mauritániai Parti Őrségnek, egy másodpéldányát pedig a minisztériumnak. A kiegészítő halászati napló másodpéldányát 7 munkanapon belül a lobogó szerinti tagállam nemzeti hatóságainak és az Európai Uniónak is el kell küldeni a küldöttségen keresztül.

2.4. A 2.1., 2.2. és 2.3. bekezdésben előírt rendelkezések teljesítésének elmulasztása a halászati engedély automatikus felfüggesztését vonja maga után mindaddig, amíg a hajótulajdonos nem teljesíti kötelezettségeit.

3. Az adatok megbízhatósága

3.1. A fenti bekezdésekben említett dokumentumokban szereplő információknak a tényleges halászati helyzetet kell tükrözniük annak érdekében, hogy a halászati erőforrásokban bekövetkező változások követésének egyik alapjául szolgálhassanak.

3.2. A hajó fedélzetén tárolt halegyedek legkisebb méretére vonatkozó hatályos mauritániai jogszabályok alkalmazandók; ezeket a 7. függelék tartalmazza.

3.3. A lefejezett/bontatlan és/vagy kizsigerelt/bontatlan halfogások közötti átszámításra alkalmazandó tényezők listáját a 8. függelék tartalmazza.

4. Elektronikus rendszerre való áttérés

A két fél protokollt hoz létre a fogásokra és a nyilatkozatokra vonatkozó valamennyi adat (ERS-adatok) elektronikus cseréjéhez („Electronic Reporting System”); a protokoll leírása a 10. függelékben szerepel. A felek biztosítják e jegyzőkönyv végrehajtását, valamint a fogásbejelentések papíralapú változatának ERS-adatokkal való helyettesítését, amint Mauritánia üzembe helyezte a szükséges berendezéseket és szoftvereket.

5. Megengedett eltérések

Reprezentatív mintavétel alapján a halászati naplóba bejegyzett fogásmennyiség és a vizsgálatok vagy kirakodások során becsült fogásmennyiség közötti eltérés nem haladhatja meg a következő értékeket:

9 % a fagyasztó nélküli halászhajók esetében,

4 % a fagyasztóval felszerelt nem nyílt vízi és nyílt vízi hajók esetében.

6. Járulékos fogások

A megengedett járulékos fogások mennyiségét az e jegyzőkönyv részét képező adatlapok rögzítik. A megengedett járulékos fogások százalékos arányának túllépéséért szankció szabható ki.

7. Az összesített fogások negyedéves bejelentése

7.1. Az Európai Unió legkésőbb az adott negyedév végéig elektronikus úton, a 9. függelékben szereplő formátumoknak megfelelően értesíti Mauritániát azokról az összesített fogásmennyiségekről, amelyeket az egyes halászati kategóriákban tevékenységet folytató hajói az előző negyedévben halásztak.

7.2. Az adatokat hónap, halászati kategória, hajó és faj szerinti bontásban kell megadni.

7.3. Az éves fogásokra vonatkozó végleges díjkimutatásról a két félnek meg kell állapodnia egymással a vegyes bizottság keretében.

7.4. A nyílt vízi halászat vonatkozásában a lefejezett/bontatlan és/vagy kizsigerelt/bontatlan halfogások közötti átszámításra alkalmazandó tényezők az 8. függelékben szerepelnek.

8. A tonhalhalászhajókra vonatkozó egyedi feltételek

8.1. A tonhalhalászhajók kötelesek az e melléklet 5. függelékében szereplő minta szerinti hajónaplót vezetni minden egyes, a mauritániai vizeken eltöltött halászati időszakra vonatkozóan. Ezt akkor is ki kell tölteni, ha nem volt fogás.

8.2. A halászati naplókat az alábbi módok egyikén kell átadni: a) ha a hajó kiköt a Mauritánia valamely kikötőjében, minden halászati napló eredeti példányát át kell adni a Mauritániai Parti Őrségnek, amely írásban igazolja annak kézhezvételét; b) ha a hajó anélkül hagyja el Mauritánia halászati övezetét, hogy kikötne valamely mauritániai kikötőben, minden egyes halászati napló eredeti példányát a bármely más kikötőbe való megérkezéstől számítva 14 napon belül, de legkésőbb 45 nappal a mauritániai halászati övezet elhagyását követően kell elküldeni; c) a hajótulajdonos a küldöttségen keresztül ugyane határidőn belül köteles megküldeni a napló másodpéldányát a lobogó szerinti tagállam nemzeti hatóságainak és az Európai Uniónak; d) lehetőség szerint e-mail útján, a Mauritánia által megadott, 12. függelékben szereplő címre; e) vagy faxon, a Mauritánia által megadott fax-számra; f) vagy a Mauritániába küldött levéllel.

8.3. A tonhalhalászhajók kötelesek betartani az Atlanti Tonhal Védelmére Létrehozott Nemzetközi Bizottság (ICCAT) által elfogadott valamennyi ajánlást.

V. FEJEZET

KIRAKODÁS ÉS ÁTRAKÁS

1. Kirakodás

1.1. A tengerfenéki fajokra halászó flotta kirakodási kötelezettség hatálya alá tartozik.

1.2. A hajótulajdonos kérelmére a kánikulai időszakokra, azaz augusztusra és szeptemberre vonatkozóan eltérések állapíthatók meg a garnélhalász-flotta részére.

1.3. A kirakodási kötelezettség nem von maga után tárolási vagy feldolgozási kötelezettséget.

1.4. A nyílt vízi, fagyasztó nélküli flottára a nuádzibui feldolgozóüzemek befogadókapacitása és az igazolt piaci kereslet korlátain belül alkalmazandó a kirakodási kötelezettség.

1.5. Az utolsó hajóútra (amely megelőzi a mauritániai halászati övezetek legalább három hónapra történő elhagyását) nem vonatkozik a kirakodási kötelezettség. A garnélahalász-hajók esetében az említett időszak két hónap.

1.6. Az uniós hajók parancsnokai a kirakodás tervezett napjáról faxon vagy e-mailen – az Európai Unió küldöttségének küldött másolattal – legalább 24 órával a kirakodás előtt értesítik a nuádzibui autonóm kikötő (PAN) hatóságait és a Mauritániai Parti Őrséget, megadva a következő információkat: a) a rakományt kirakodni szándékozó halászhajó neve; b) a kirakodás várható napja és időpontja; c) a kirakodásra szánt egyes fajok mennyisége (a FAO hárombetűs kódjával azonosítva, élőtömeg-kilogrammban kifejezve).

1.7. A fenti értesítésre reagálva a Mauritániai Parti Őrség az értesítés beérkezésétől számított 12 órán belül válaszfaxon vagy válasz e-mailben – az Európai Unió küldöttségének küldött másolattal – adja meg az engedélyt a parancsnoknak vagy annak képviselőjének.

1.8. A mauritániai kikötők valamelyikében kirakodó uniós hajók a kikötői díjak és illetékek kivételével – amelyek a mauritániai hajókra is ugyanolyan feltételekkel alkalmazandók – mentességet élveznek minden egyéb adó vagy azzal azonos hatású díj fizetése alól.

1.9. A partra rakodott halászati termékekre a hatályos mauritániai jogszabályok szerinti vámszabályozás vonatkozik. Következésképpen a mauritániai kikötőbe való belépésük alkalmával vagy kivitelkor ezek a termékek mentesülnek mindenféle vámeljárás, illetve vám vagy azzal azonos hatású díj alól, és „ideiglenesen bevitt” („ideiglenesen tárolt”) árunak tekintendők.

1.10. A hajótulajdonosok döntenek a hajóik által előállított halászati termékek rendeltetési helyét illetően. A termékek feldolgozhatók, vámőrizetben tárolhatók, Mauritániában értékesíthetők vagy exportálhatók (külföldi valutában).

1.11. A mauritániai piacra szánt termékek Mauritániában történő értékesítésére a mauritániai halászati termékek esetében alkalmazott díjtételek és illetékek vonatkoznak.

1.12. A nyereség kiegészítő díjtétel fizetése nélkül kivihető (mentességet élvez a vámok és a velük azonos hatású díjak alól).

2. Átrakási műveletek

2.1. A megfelelőségi tanúsítvány szerint átrakási kapacitással rendelkező valamennyi nyílt vízi halászatot folytató, fagyasztóval felszerelt halászhajó – az utolsó hajóút kivételével – fogásait köteles átrakni a rakparton vagy a nuádzibui autonóm kikötő területén lévő 10. bójánál.

2.2. A jegyzőkönyv 7. cikkében előírt célok megvalósítására irányuló gazdaságfejlesztési projektek keretében a mauritániai hatóságok kilátásba helyezhetik a kirakodási és átrakási műveletek végzésére vonatkozó feltételek átalakítását. A felek erről egyeztetnek a vegyes bizottság keretében.

2.3. A nuádzibui autonóm kikötőben átrakási műveletet végző uniós hajók a kikötői díjak és illetékek kivételével – amelyek a mauritániai hajókra is ugyanolyan feltételekkel alkalmazandók – mentességet élveznek minden egyéb adó vagy azzal azonos hatású díj fizetése alól.

2.4. Az utolsó hajóútra (amely megelőzi a mauritániai halászati övezetek legalább három hónapra történő elhagyását) nem vonatkozik az átrakási kötelezettség.

2.5. Az uniós hajók parancsnokai az átrakás tervezett napjáról faxon vagy e-mailen – az Európai Unió küldöttségének küldött másolattal – legalább 24 órával az átrakás előtt értesítik a nuádzibui autonóm kikötő (PAN) hatóságait és a Mauritániai Parti Őrséget, megadva a következő információkat: a) a rakományt átrakni szándékozó halászhajó neve; b) az átrakás várható napja és időpontja; c) az átrakásra szánt egyes fajok mennyisége (a FAO hárombetűs kódjával azonosítva, élőtömeg-kilogrammban kifejezve).

2.6. A fenti értesítésre reagálva a Mauritániai Parti Őrség az értesítés beérkezésétől számított 12 órán belül válaszfaxon vagy válasz e-mailben – az Európai Unió küldöttségének küldött másolattal – adja meg az engedélyt a parancsnoknak vagy annak képviselőjének.

2.7. Mauritánia fenntartja magának a jogot az átrakás elutasítására, ha a szállítóhajó a mauritániai halászati övezetekben vagy azokon kívül jogellenes, be nem jelentett vagy szabályozatlan halászatot folytatott.

VI. FEJEZET

ELLENŐRZÉS

1. A mauritániai halászati övezetbe való belépés és az onnan való kilépés

1.1. A halászati engedéllyel rendelkező uniós hajóknak a mauritániai halászati övezetbe való belépését és onnan való kilépését minden esetben legkésőbb 36 órával a belépés vagy kilépés előtt be kell jelenteni Mauritániának; ez alól kivételt képeznek a kerítőhálós, horgászbotos és horogsoros tonhalhalászhajók, amelyek esetében a bejelentést 6 órával a be- vagy kilépést megelőzően kell megtenni.

1.2. Be- vagy kilépésének bejelentésekor a hajó közli különösen a következőket: a) a hajó neve; b) a hajó rádióhívójele; c) a be- vagy kilépés várható napja (éééé/hh/nn), időpontja (UTC) és helye (fok/perc/másodperc); d) a fedélzeten tárolt, a FAO hárombetűs kódjával azonosított egyes fajok élőtömeg-kilogrammban vagy adott esetben az egyedek számában kifejezett mennyisége; e) a termékek kiszerelése.

1.3. A bejelentést lehetőség szerint e-mail útján vagy ennek hiányában faxon vagy rádión kell megtenni, a 12. függelékben szereplő, Mauritánia által közölt e-mail címen, hívószámon vagy frekvencián. Mauritánia e-mail vagy fax útján haladéktalanul megerősíti az értesítés vételét.

1.4. A hajók be- vagy kilépésére vonatkozó információkat ezzel egyidejűleg az Európai Unió mauritániai küldöttségének is el kell küldeni a 12. függelékben szereplő címre.

1.5. Mauritánia haladéktalanul értesíti az érintett hajókat és az Európai Uniót az e-mail címben, a hívószámban vagy az átviteli frekvenciában bekövetkező mindennemű változásról. E módosításokat tájékoztatásul rögzíteni kell azon jegyzőkönyv mellékletében, amely a vegyes bizottságnak a módosítás életbe lépését követően tartott üléséről készült.

1.6. Minden olyan hajó, amelynek esetében arra derül fény, hogy anélkül folytat halászati tevékenységet a mauritániai halászati övezetben, hogy előzetesen bejelentette volna jelenlétét, engedély nélkül halászó hajónak minősül.

1.7. A be- és kilépési értesítést az elküldés időpontja után legalább egy évig a hajó fedélzetén kell tartani.

1.8. A mauritániai halászati övezetben való tartózkodásuk ideje alatt az uniós hajók folyamatosan figyelemmel kísérik a nemzetközi hívófrekvenciákat (16-os URH-csatorna vagy 2 182 kHz-es rövidhullámú frekvencia).

1.9. A halászati övezetből való kilépésről szóló üzenet kézhezvételekor a mauritániai hatóságok fenntartják maguknak a jogot arra, hogy a hajók kilépése előtt mintavételi ellenőrzést tartsanak Nuádzibu vagy Nuáksút kikötőjében.

1.10. Ezen ellenőrzések időtartama a nyílt vízi halászhajók (6. és 7. kategória) esetében legfeljebb hat óra, az egyéb kategóriák esetében pedig legfeljebb három óra lehet.

1.11. A fenti bekezdésekben meghatározott rendelkezések betartásának elmulasztása a következő szankciókkal jár: a) az első alkalommal: — a hajót lehetőség szerint irányváltoztatásra kényszerítik, — a fedélzeten lévő fogást kirakodják és a kincstár javára elkobozzák, — a hajó kifizeti a mauritániai jogszabályokban előírt legkisebb pénzbírságot; b) a második alkalommal: — a hajót lehetőség szerint irányváltoztatásra kényszerítik, — a fedélzeten lévő fogást kirakodják és a kincstár javára elkobozzák, — a hajó kifizeti a mauritániai jogszabályokban előírt legnagyobb pénzbírságot, — a hajó engedélyét bevonják a hátralévő érvényességi időtartamra; c) a harmadik alkalommal: — a hajót lehetőség szerint irányváltoztatásra kényszerítik, — a fedélzeten lévő fogást kirakodják és a kincstár javára elkobozzák, — az engedélyt véglegesen bevonják, — a parancsnokot és a hajót eltiltják tevékenységük Mauritániában való végzésétől.

1.12. Amennyiben a jogsértő hajót nem sikerül irányváltoztatásra kényszeríteni, a minisztérium tájékoztatja az Európai Uniót és a lobogó szerinti tagállamot annak érdekében, hogy az 1.11. bekezdésben említett szankciók alkalmazhatók legyenek.

2. A tengeri és kikötői vizsgálatra vonatkozó rendelkezések

2.1. Mauritániai megteszi a szükséges intézkedéseket ahhoz, hogy az uniós hajók fedélzetén a megállapodás keretében végzett tengeri és kikötői vizsgálatok során teljesüljenek a következők: a) a vizsgálatokat a Mauritániai Parti Őrség olyan hajói és/vagy tisztviselői hajtsák végre, amelyekről, illetve akikről egyértelműen megállapítható, hogy Mauritánia felhatalmazta őket halászati ellenőrzési feladatok ellátására. A Mauritániai Parti Őrség valamennyi tisztviselőjének megfelelő képzettséggel kell rendelkeznie a halászati ellenőrzés területén, valamint a Mauritánia által kibocsátott szolgálati igazolványt kell viselnie, amely igazolja személyazonosságát és képzettségét; b) a vizsgálatok semmilyen körülmények között ne veszélyeztessék a hajó és a személyzet biztonságát.

2.2. Tengeren végzett vizsgálat esetében a Mauritániai Parti Őrség tisztviselői nem szállhatnak fel az uniós hajók fedélzetére anélkül, hogy URH-rádión vagy nemzetközi jelrendszer használatával erről előzetesen értesítést küldtek volna. A vizsgálat céljából igénybe vett valamennyi szállítóeszközre világosan látható jelzőlobogót kell kitűzni vagy olyan szimbólumot kell felhelyezni, amely azt jelzi, hogy a jármű Mauritánia nevében halászati ellenőrzési feladatokat lát el.

2.3. Az uniós hajó parancsnoka köteles megkönnyíteni a Mauritániai Parti Őrség tisztviselőinek fedélzetre szállását és munkáját. A hajóparancsnok köteles együttműködni a Mauritániai Parti Őrség tisztviselőivel.

2.4. A Mauritániai Parti Őrség vizsgálatot végző tisztviselőinek számát a vizsgálat körülményeihez kell igazítani, és a tisztviselőknek a vizsgálat megkezdése előtt igazolniuk kell személyazonosságukat és képzettségüket.

2.5. A Mauritániai Parti Őrség tisztviselői megvizsgálhatnak minden olyan helyiséget, felszerelést, halászeszközt, fogást, dokumentumot és rögzített üzenetet, amelyet szükségesnek ítélnek annak ellenőrzéséhez, hogy e megállapodás rendelkezéseit betartják-e. Kikérdezhetik a hajóparancsnokot, a személyzet tagjait vagy a vizsgálat tárgyát képező hajó fedélzeten tartózkodó bármely más személyt. A relevánsnak ítélt dokumentumokat lemásolhatják.

2.6. A Mauritániai Parti Őrség tisztviselői nem csorbíthatják az uniós hajó parancsnokának azon jogát, hogy kapcsolatba lépjen a hajótulajdonossal és/vagy a hajó lobogója szerinti állam hatóságaival.

2.7. A Mauritániai Parti Őrség tisztviselői csak a vizsgálathoz kapcsolódó feladatok elvégzéséhez szükséges időt töltik az uniós hajó fedélzetén. Mindenestre a vizsgálat a nyílt vízi hajók esetében legfeljebb 3 órát, más hajókategóriáknál pedig legfeljebb 1 óra 30 percet vehet igénybe; e szabálytól csak kivételesen indokolt esetben lehet eltérni.

2.8. A Mauritániai Parti Őrség tisztviselői oly módon folytatják le a vizsgálatot, hogy a lehető legkisebbre csökkentsék annak a hajóra, a halászati tevékenységre és a rakományra valamint a kirakodási és átrakási műveletre gyakorolt hatását.

2.9. Mauritánia gondoskodik arról, hogy az uniós hajók vizsgálatával kapcsolatban felmerülő minden panaszt a nemzeti joggal összhangban tisztességes módon és alaposan kivizsgáljanak.

2.10. Mauritánia engedélyezheti az Európai Unió számára, hogy megfigyelőként részt vegyen a tengeri és kikötői vizsgálaton.

2.11. A Mauritániai Parti Őrség tisztviselői minden vizsgálat végén vizsgálati jelentést készítenek, amely tartalmazza a vizsgálat eredményeit, ismerteti a feltételezett jogsértéseket és a Mauritánia által a későbbiekben meghozható intézkedéseket.

2.12. Az uniós hajó parancsnoka jogosult észrevételeket fűzni a vizsgálati jelentéshez.

2.13. A vizsgálati jelentést alá kell írnia a Mauritániai Parti Őrség tisztviselőjének, aki a jelentést írta, és az uniós hajó parancsnokának. A parancsnok aláírása csupán annak elismerése, hogy átvette a jelentés másolatát. Amennyiben a hajóparancsnok elutasítja a megfigyelő által készített jelentés aláírását, a jelentésben megadja az elutasítás indokait és feltünteti az „Aláírás megtagadva” szöveget.

2.14. Ha a vizsgálati jelentést kézzel írják, az írásnak olvashatónak és kitörölhetetlennek kell lennie.

2.15. A Mauritániai Parti Őrség tisztviselői a hajó elhagyása előtt kötelesek átadni a vizsgálati jelentés egy példányát az uniós hajó parancsnokának. Mauritánia a vizsgálati jelentés egy példányát a vizsgálatot követő 4 napon (tengeri vizsgálat) belül, illetve 24 órán belül (kikötői vizsgálat) megküldi az Európai Unió részére, függetlenül attól, hogy mi volt a vizsgálat eredménye.

3. A tengeri és parti ellenőrzések közös megfigyelési rendszere

3.1. A két fél dönthet úgy, hogy létrehozza a tengeri és parti ellenőrzések közös megfigyelési rendszerét. E célból a felek kijelölik azokat a képviselőket, akik részt vesznek az érintett nemzeti ellenőrzési hatóságok által végzett ellenőrzéseken és vizsgálatokon, és figyelemmel kísérik e jegyzőkönyv alkalmazását.

3.2. E képviselőknek rendelkezniük kell: — szakmai képesítéssel, — megfelelő halászati tapasztalattal, — a megállapodás és e jegyzőkönyv rendelkezéseinek alapos ismeretével.

3.3. A nemzeti ellenőrző hatóságok által végzett vizsgálatokon jelen lévő képviselők – saját kezdeményezésükre – nem gyakorolhatják a nemzeti tisztségviselőkre ruházott vizsgálati hatáskört.

3.4. Nemzeti tisztségviselők jelenlétében a képviselők hozzáférhetnek az említett tisztségviselők által megvizsgált hajókhoz, helyszínekhez és dokumentumokhoz, hogy ott feladataik teljesítéséhez – név nélküli – adatokat gyűjthessenek.

3.5. A képviselők elkísérik a nemzeti ellenőrző hatóságokat, amikor azok felkeresik a kikötőket, megvizsgálják a dokkban álló hajók fedélzetét, ellátogatnak a nyilvános árverési csarnokokba, a nagykereskedők üzleteibe, a hűtőházakba, valamint egyéb olyan helyiségekbe, ahol a halakat kirakodják és – az első alkalommal történő forgalomba hozatal helyén, az első értékesítés előtt – tárolják.

3.6. A képviselők négyhavonta részletes jelentést készítenek és nyújtanak be az általuk megtekintett vizsgálatokról. A jelentést elküldik az illetékes hatóságoknak. A jelentés egy példányát az említett hatóságok továbbítják a másik szerződő félnek.

3.7. A két fél dönthet úgy, hogy évente legalább két vizsgálatot tart felváltva Mauritániában és Európában.

3.8. A közös ellenőrzésen jelen lévő képviselő gondosan kezeli a hajó fedélzetén található gépeket és berendezéseket, illetve az esetleges egyéb felszereléseket, valamint azon dokumentumok bizalmas jellegét, amelyekhez számára hozzáférést biztosítottak. A két fél megállapodik abban, hogy az ilyen műveleteket azok bizalmas jellegének tiszteletben tartása mellett hajtják végre. A munka eredményével kapcsolatos információkat a képviselő kizárólag az illetékes hatóságokkal tudatja.

3.9. Ezt a programot az uniós kirakodási kikötőkben és a mauritániai kikötőkben kell végrehajtani.

3.10. Mindkét szerződő fél viseli a közös ellenőrzésen jelen lévő képviselője költségeit, beleértve az utazási és szállásköltségeket is.

VII. FEJEZET

JOGSÉRTÉSEK

1. Vizsgálati jelentés és a jogsértésről szóló jegyzőkönyv

1.1. Az uniós hajókkal szemben felrótt minden jogsértésnek a Mauritániai Parti Őrség tisztviselői által megállapított olyan objektív és kézzelfogható tényeken kell alapulnia, amelyek lehetővé teszik a jogsértés minősítését. Csupán a jogsértés gyanúja nem elegendő.

1.2. A jogsértéshez vezető körülményeket és okokat részletesen leíró vizsgálati jelentést a hajó parancsnokának alá kell írnia, és a parancsnok a jelentéssel kapcsolatban észrevételeket tehet; a VI. fejezet 2.15. bekezdésének megfelelően a Mauritániai Parti Őrség a jelentés egy másolati példányát haladéktalanul átadja a parancsnoknak. A jelentés aláírása nem sértheti a hajóparancsnoknak a terhére rótt jogsértéssel szembeni védekezésre való jogát, sem a védekezés eszközeit.

1.3. A jogsértésről szóló jegyzőkönyvet a Mauritániai Parti Őrség készíti el szigorúan a ténylegesen megállapított és a hajó ellenőrzése után elkészített vizsgálati jelentésbe bejegyzett jogsértések alapján. A jegyzőkönyvhöz mellékelni kell minden olyan tárgyi bizonyítékot, amelynek alapján objektíven bizonyítható, hogy a megállapított jogsértést ténylegesen elkövették.

1.4. Az ellenőrzés során figyelembe kell venni a műszaki szemle (II. fejezet) során megállapított jellemzők megfelelőségét.

2. Jogsértésről szóló értesítés

2.1. Jogsértés esetén a Mauritániai Parti Őrség levélben haladéktalanul megküldi a hajó képviselőjének a jogsértéssel kapcsolatban felvett jegyzőkönyvet és a vizsgálati jelentést. A Mauritániai Parti Őrség erről haladéktalanul értesíti az Európai Uniót, és eljuttatja számára a kapcsolódó dokumentumokat.

2.2. Olyan jogsértés esetén, amely a tengeren nem szüntethető meg, a parancsnok a Mauritániai Parti Őrség kérésére köteles a hajót Nuádzibu kikötőjébe irányítani (átirányítás), amiről a Mauritániai Parti Őrség haladéktalanul értesíti az Európai Uniót. A parancsnok által elismert, a tengeren megszüntethető jogsértések esetén a hajó folytathatja a halászatot. A megállapított jogsértés megszüntetését követően a hajó mindkét esetben folytathatja halászati tevékenységét.

3. A jogsértések átirányítással nem járó rendezése

3.1. E jegyzőkönyvvel összhangban a jogsértések peren kívüli vagy peres úton rendezhetők.

3.2. A jogsértés rendezése előtt, de a jogsértésről szóló értesítéstől számítva legfeljebb 24 órán belül az Európai Unió megkapja Mauritániától a jogsértés tárgyát képező tényekkel és a későbbiekben esetleg meghozandó intézkedésekkel kapcsolatos valamennyi részletes információt.

3.3. A Mauritániai Parti Őrség ezután összehívja a vitarendezési bizottságot. Az Európai Unióval a lehető legrövidebb határidőn belül közlik valamennyi, az uniós hajók által elkövetett jogsértésekre vonatkozó, a peren kívüli vagy peres eljárás kimenetelével kapcsolatos információt. A hajótulajdonost – szükség esetén és amennyiben a vitarendezési bizottság elnöke engedélyt ad rá – két személy is képviselheti az említett bizottságban. A hajótulajdonos előadhatja érveit és kiegészítő információkkal szolgálhat az ügy körülményeiről.

3.4. A vitarendezési bizottság ülésének eredményeiről a lehető legrövidebb határidőn belül értesíteni kell a hajótulajdonost vagy annak képviselőjét, valamint a küldöttségen keresztül az Európai Uniót.

3.5. A kiszabott bírságot a peren kívüli eljárást követő 30 napon belül, átutalással kell megfizetni. Amennyiben a hajó el kívánja hagyni a mauritániai halászati övezetet, a bírság megfizetésének a kilépés előtt ténylegesen meg kell történnie. A bírság kifizetésének igazolása vonatkozó államkincstári igazolással vagy ennek hiányában a Mauritániai Központi Bank által nem munkanapokon hitelesített SWIFT-igazolással történhet.

3.6. Ha a peren kívüli eljárás sikertelenül zárult, a minisztérium haladéktalanul átadja az ügyet a főügyésznek. Amennyiben bírság kiszabásával járó bírósági ítélet születik, a bírságot az ítélet kihirdetését követő 30 napon belül, átutalással kell megfizetni. A bírság kifizetésének igazolása vonatkozó államkincstári igazolással vagy ennek hiányában a Mauritániai Központi Bank által nem munkanapokon hitelesített SWIFT-igazolással történhet.

4. A jogsértések átirányítással járó rendezése

4.1. A jogsértés megállapítása után átirányított hajónak a peren kívüli eljárás befejeződéséig kikötőben kell vesztegelnie.

4.2. Mielőtt bírósági eljárásra kerülne sor, törekedni kell a feltételezett jogsértésnek a 3.3–3.5. bekezdés szerinti peren kívüli eljárással történő rendezésére. A peren kívüli eljárásnak a hajó átirányításának kezdőnapjától számított három munkanapon belül be kell fejeződnie.

4.3. A peren kívüli eljárás előtt, de az átirányítás kezdőnapjától számítva legfeljebb 48 órán belül az Európai Unió megkapja Mauritániától a jogsértés tárgyát képező tényekkel és a későbbiekben esetleg meghozandó intézkedésekkel kapcsolatos valamennyi részletes információt.

4.4. Ha a peren kívüli eljárás sikertelenül zárult, a minisztérium haladéktalanul átadja az ügyet a főügyésznek. Amennyiben bírság kiszabásával járó bírósági ítélet születik, a bírságot a 3.6. bekezdésnek megfelelően kell megfizetni.

4.5. A hatályos jogszabályokkal összhangban a hajótulajdonosnak az illetékes hatóság vagy bíróság által a peren kívüli eljárás végétől számított legfeljebb 72 órás határidőn belül – az átvizsgálás okozta költségeknek, valamint a jogsértésért felelősökre kiszabható pénzbírságnak és a rájuk terhelhető helyreállítási költségeknek a figyelembevételével – megállapított banki biztosítékot kell letétbe helyeznie. A banki biztosíték a bírósági eljárás végéig visszavonhatatlan. Amennyiben az eljárás elmarasztaló ítélet nélkül zárul, a biztosítékot felszabadítják. Ugyanígy, amennyiben az ítélet a letétbe helyezett biztosítéknál kisebb összegű bírságot állapít meg, a mauritániai illetékes hatóság felszabadítja a fennmaradó összeget.

4.6. A hajó akkor szabadítható fel: a) ha a peren kívüli eljárásból eredő kötelezettségeket teljesítették, vagy b) ha a bírósági eljárás befejezéséig letétbe helyezték az 4.5. bekezdésben említett banki biztosítékot, és azt a minisztérium elfogadta. A biztosíték kifizetésének igazolása államkincstári igazolással vagy ennek hiányában a Mauritániai Központi Bank által nem munkanapokon hitelesített SWIFT-igazolással történhet.

5. Az ellenőrzésekkel és a jogsértésekkel kapcsolatos információcsere

A két fél vállalja, hogy megerősíti azokat az eljárásokat, amelyek elengedhetetlenek az elvégzett ellenőrzésekkel, a folyamatban lévő jogsértési ügyekkel, a peren kívüli és peres eljárások eredményeivel, valamint az ellenőrzések végrehajtásával és a jogsértési ügyek nyomon követésével összefüggő bármilyen nehézségekkel kapcsolatos folyamatos párbeszédhez.

VIII. FEJEZET

MŰHOLDAS HAJÓMEGFIGYELÉSI RENDSZER (VMS)

Az uniós hajók műholdas megfigyelése a háromszögelés módszerén alapuló kettős adatküldés útján történik az alábbi szabályok szerint:

1. uniós hajó – a lobogó szerinti állam halászati felügyelő központja – mauritániai halászati felügyelő központ

2. uniós hajó – mauritániai halászati felügyelő központ – a lobogó szerinti állam halászati felügyelő központja

Ha a háromszögelés módszerén alapuló rendszer végrehajtásában nehézségek merülnek fel, a két fél a vegyes bizottság keretében meghozza a szükséges intézkedéseket e nehézségek kiküszöbölésére.

1. A hajó helyzetmeghatározási jelentései – VMS-rendszer

Amikor a mauritániai halászati övezetben tartózkodnak, a halászati engedéllyel rendelkező uniós hajóknak műholdas megfigyelési rendszerrel (Vessel Monitoring System – VMS) kell rendelkezniük, amely földrajzi helyzetüket automatikusan és folyamatosan, minden órában közli a lobogójuk szerinti állam halászati felügyelő központjával (Fisheries Monitoring Center – FMC).

2. Az adatküldés módozatai

2.1. Minden helyzetmeghatározási jelentésnek tartalmaznia kell a következőket: a) a hajó azonosító jele; b) a halászhajó utolsó mért földrajzi helyzete (földrajzi hosszúság és szélesség) 500 méternél kisebb megengedett eltéréssel, 99 %-os konfidenciaintervallummal; c) a földrajzi helyzet feljegyzésének napja és időpontja; d) a hajó sebessége és iránya; e) a jelentést az e melléklet 9. függelékében található formátum szerint kell elkészíteni.

2.2. A mauritániai halászati övezetbe való belépést követően regisztrált első földrajzi helyzetet az „ENT” kóddal kell azonosítani. Minden későbbi helyzetet a „POS” kóddal kell azonosítani a mauritániai halászati övezet elhagyását követően regisztrált első helyzet kivételével, amelyet az „EXI” kóddal kell azonosítani.

2.3. A lobogó szerinti állam halászati felügyelő központja csakúgy, mint a mauritániai FMC biztosítja a helyzetmeghatározási jelentések automatikus kezelését és adott esetben azok elektronikus továbbítását. A helyzetmeghatározási jelentéseket biztonságos módon kell feljegyezni, és három évig meg kell őket őrizni.

3. A hajó általi üzenetküldés a VMS-rendszer meghibásodása esetén

3.1. A hajóparancsnoknak mindenkor meg kell győződnie arról, hogy hajójának VMS-rendszere teljes mértékben működőképes-e, illetve hogy a helyzetmeghatározási jelentések megfelelően elküldésre kerülnek-e a lobogó szerinti állam halászati felügyelő központjához.

3.2. Műszaki meghibásodás vagy a halászhajón elhelyezett állandó, műholdas nyomkövetést biztosító készülék üzemzavara esetén a hajóparancsnok kellő időben e-mailen, rádión vagy faxon átküldi a lobogó szerinti állam halászati ellenőrző központjának a 2.1. bekezdésben meghatározott információkat. Ilyen körülmények között 4 óránként kell globális helyzetmeghatározási jelentést küldeni. A lobogó szerinti állam halászati felügyelő központja ezeket az üzeneteket haladéktalanul továbbítja a mauritániai halászati felügyelő központnak.

3.3. A fedélzeti VMS-rendszer meghibásodása vagy műszaki hibája esetén a hajóparancsnok és/vagy a tulajdonos gondoskodik arról, hogy a rendszert a meghibásodástól számított legfeljebb 5 napon belül megjavítsák vagy kicseréljék. E határidő lejárta után a szóban forgó hajónak el kell hagynia a mauritániai halászati övezetet, vagy vissza kell térnie valamelyik mauritániai kikötőbe. Ha a hajó az említett ötnapos határidőn belül befut egy mauritániai kikötőbe, halászati tevékenységét csak akkor kezdheti meg újból a mauritániai halászati övezetben, ha VMS-rendszere tökéletesen működik, vagy ha a Mauritánia külön engedélyezi a halászati tevékenység folytatását. Olyan súlyos műszaki probléma esetén, amely miatt e határidő nem tartható, a hajóparancsnok kérésére a határidő kivételesen meghosszabbítható legfeljebb 15 napra.

3.4. A VMS-rendszer meghibásodása után a halászhajók nem hagyhatják el a kikötőt, amíg: — VMS-rendszerük nem működik újra, amiről a lobogó szerinti állam meggyőződik; vagy — a lobogó szerinti állam erre külön engedélyt nem ad. Az utóbbi esetben döntéséről a lobogó szerinti állam még a hajó indulása előtt tájékoztatja Mauritániát.

4. A helyzetmeghatározási jelentések biztonságos közlése a lobogó szerinti állam és Mauritánia halászati felügyelő központja között

4.1. A lobogó szerinti állam halászati felügyelő központja automatikusan és haladéktalanul továbbítja az érintett hajók helyzetmeghatározási jelentéseit Mauritánia halászati felügyelő központjának. A lobogó szerinti állam és Mauritánia halászati felügyelő központja kölcsönösen kicserélik kapcsolattartási e-mail címeiket. Haladéktalanul tájékoztatják egymást az e címekben bekövetkező mindennemű változásról.

4.2. A lobogó szerinti állam és Mauritánia halászati felügyelő központja között a helyzetmeghatározási jelentések továbbítása biztonságos kommunikációs rendszeren keresztül, elektronikus úton történik.

4.3. Mauritánia halászati felügyelő központja haladéktalanul tájékoztatja elektronikus úton a lobogó szerinti állam halászati felügyelő központját és az Európai Uniót a halászati engedéllyel rendelkező valamely hajó egymást követő helyzetmeghatározási jelentéseinek fogadásában bekövetkező minden kiesésről, amennyiben az érintett hajó nem jelentette be a mauritániai halászati övezetből való kilépését.

5. A kommunikációs rendszer hibás működése

5.1. Mauritánia meggyőződik arról, hogy elektronikus berendezései kompatibilisek-e a lobogó szerinti állam halászati felügyelő központjával. Mauritánia haladéktalanul tájékoztatja az Európai Uniót a kommunikációban és a helyzetmeghatározási jelentések fogadásában bekövetkező mindennemű hibáról, hogy a lehető legrövidebb időn belül műszaki megoldást lehessen találni a problémára. Minden esetleges vitát a vegyes bizottság elé kell terjeszteni.

5.2. A hajóparancsnok tekintendő felelősnek a hajó VMS-rendszerének minden bizonyított manipulálásáért, amelynek célja a rendszer működésének megzavarása vagy a helyzetmeghatározási jelentések meghamisítása. Minden jogsértés a jegyzőkönyvben előírt szankciókkal sújtandó.

6. A helyzetmeghatározási jelentések küldési gyakoriságának módosítása

6.1. Jogsértést bizonyítani látszó, megalapozott indokok alapján Mauritánia – az Európai Uniónak is másolatot küldve – kérheti a lobogó szerinti állam halászati felügyelő központjától, hogy meghatározott kivizsgálási időszak időtartamára csökkentse harminc percre a hajó helyzetmeghatározási jelentéseinek küldési intervallumát. Mauritánia e bizonyítékokat megküldi a lobogó szerinti állam halászati felügyelő központjának és az Európai Uniónak. A lobogó szerinti állam halászati felügyelő központja haladéktalanul az új gyakoriság szerint továbbítja az érintett hajó helyzetmeghatározási jelentéseit Mauritánia részére.

6.2. A meghatározott kivizsgálási időszak végén Mauritánia tájékoztatja a lobogó szerinti állam halászati felügyelő központját és az Európai Uniót az esetleges következményekről.

IX. FEJEZET

MAURITÁNIAI HALÁSZOK FELVÉTELE

1. A fedélzetre felveendő mauritániai halászok száma

1.1. Az uniós halászhajó tulajdonosa mauritániai halászokat vesz hajója fedélzetére, akik a halászhajó által a mauritániai halászati övezetben folytatott tevékenységek ideje alatt a személyzet tagjaiként szolgálnak.

1.2. A minisztérium a nemzetközi előírásoknak megfelelően olyan listát készít és vezet, amelyen elegendő számú, megfelelően képzett, képesítéssel és tapasztalattal rendelkező, munkavégzésre alkalmas mauritániai halász található, és amelyről az uniós halászhajók tulajdonosai szabadon kiválasztanak halászokat, hogy azok az 1.1. bekezdésnek megfelelően hajóik fedélzetén dolgozzanak. E listát meg kell küldeni a hajótulajdonosoknak, az Európai Uniónak és a lobogó szerinti tagállamoknak.

1.3. A fedélzetre felveendő mauritániai halászok minimális száma az 1.1. és 1.2. bekezdésnek megfelelően a következő: a) a kerítőhálós tonhalhalászhajók esetében hajónként egy; b) a horgászbotos tonhalhalászhajók esetében hajónként három; c) a garnélákra és tengerfenéki fajokra halászó hajók esetében a hajótiszteket nem számolva a személyzeti létszám 60 %-a, a kisebb számra kerekítve; d) nyílt vízi vonóhálós halászhajók esetében a termelőfunkciókat (üzem, csomagolás és fagyasztás) ellátó személyzet 60 %-a, a lobogó szerinti állam illetékes hatósága által kellően jóváhagyott személyzeti létszámtervben megadottak szerint.

1.4. Ha a halászhajó tulajdonosa mauritániai tisztgyakornokokat vesz fel a fedélzetre, számukat le kell vonni a mauritániai halászok 1.3. bekezdés szerint előírt minimális számából.

1.5. Az 1.3. bekezdés d) pontja szerinti halászhajó tulajdonosa tulajdonosa élhet azzal a lehetőséggel, hogy az előírt számú mauritániai halászt a dokumentált és tervezett fedélzeti/szárazföldi rotációs rendszer keretében alkalmazza, amely rendszer lehetővé teszi számára, hogy halászhajóját felelősségteljesen és hatékonyan, a lobogó szerinti állam nemzeti jogával és az uniós joggal összhangban elfogadott intézkedések betartása mellett irányítsa.

1.6. A parancsnok egy személyzeti jegyzék összeállításával nyilvántartást vezet a hajóján dolgozó halászokról; e személyzeti jegyzéket a parancsnoknak vagy az általa felhatalmazott bármely más személynek megfelelő módon alá kell írnia. A személyzeti jegyzéket naprakészen kell tartani, és annak minden egyes halász tekintetében tartalmaznia kell legalább a következő adatokat: a) beosztás vagy feladatkör; b) állampolgárság; c) születési idő és hely; d) a személyazonosító okmány típusa és száma.

1.7. Az 1. bekezdésben meghatározott követelmények betartására vonatkozó ellenőrzésnek ki kell terjednie az uniós halászhajónak a vizsgálat időpontjában érvényes, a parancsnok vagy az általa felhatalmazott bármely más személy által készített és aláírt személyzeti jegyzékre.

2. A mauritániai halászoknak az uniós halászhajókhoz való hozzáférésére irányadó feltételek

2.1. A minisztérium gondoskodik arról, hogy az 1.2. bekezdés szerinti lista minden egyes halász részletes adatait tartalmazza, megadva legalább családi és utónevét, születési idejét és helyét, képesítéseit, valamint a „halász” státusát és tapasztalatát igazoló dokumentumokat.

2.2. A minisztérium gondoskodik arról, hogy az 1.2. bekezdés szerinti listán szereplő valamennyi halász megfeleljen legalább az alábbi követelményeknek: a halásznak: a) a munkanyelvek egyikén (francia, spanyol vagy angol) ismernie kell az alapvető biztonsági kifejezéseket; b) érvényes mauritániai útlevéllel kell rendelkeznie; c) érvényes mauritániai tengerészigazolvánnyal vagy egy azzal egyenértékű okmánnyal kell rendelkeznie; d) névre szóló érvényes bizonyítvánnyal kell rendelkeznie arról, hogy a hatályos nemzetközi normáknak megfelelően elvégezte a halászhajók fedélzetén szolgáló személyzet tengerbiztonsági ismereteiről szóló alapképzést; e) érvényes orvosi igazolással kell rendelkeznie, amely tanúsítja, hogy alkalmas a halászhajók fedélzetén végzendő feladatok ellátására, nincs fertőző betegsége, ille